Bertsolaritzaren eskola zaharra eta berria

Bertsolaritzaren zaharra eta berria elkartu ditugu 'Faktoria’ saioan. Patxi Etxeberriak 60 urte eman ditu oholtza gainean, Ane Labaka duela gutxi igo da agertokira.

Ane Labakak eta Patxi Etxeberriak elkar elikatzen dute; gaztea da Labaka, esperientziaduna Etxeberria. 87 urte betetzear dela utzi ditu plazak Etxeberriak, eta Esan digu bere molde propioa duen bertsolaria dela, bertsokera zaharrera ohitua. Gazteen artean bere burua ikusten ez duelako hartu ei du erabakia; hala ere, burua ondo duen bitartean, bere bizitza bertsolaritzari eskainiko diola argi utzi digu.

Labaka beste belaunaldi bateko gaztea izan arren, Etxeberriaren agurrean zeharo hunkitu zela aitortu zigun. Bertso eskolen eginkizunaz eta bertsoak izan duen bilakaeraz hitz egin dugu biekin.


Zinegotzi aldaketa Bakaikun

Irailaren 25eko udalbatzan zinegotzi aldaketa egin zen Bakaikuko udal osoko bilkuran. Egoitz Urrizak eta Izaskun Kintanak Patxi Ondarra eta Juan Mari Aiestaran zinegotzien lekua hartu zuten. Erabakia iazko hauteskundeen aurretik hitzartuta zegoen. Bakaikuko Bilduk jakitera eman duenez, Egoitzek eta Izaskunek irailaren 25ean hartu zuten zinegotzi akta, eta "urteetan Udalean egindako lanari jarraipena emango diote". Bilduk gaineratu duenez, legegintza hasieratik Udalean lanean egon dira Egoitz eta Izaskun, eta "orain errealitate horren legeztatzea eman da". Bakaikuko Bilduk eskerrak eman dizkie Patxi Ondarrari eta Juan Mari Aiestarani. "Bere garaian zerrendak egitea ahalbideratu zuten, eta euren konpromisorik gabe gaur egun ez litzateke egoera berdina izango" nabarmendu du Bilduk, eta aurrerantzean bidelagun izango direla gaineratu du koalizioak. ArrazoiaBakaikuko Bilduk adierazi duenez, aurreko hauteskundeetan dago aipatu aldaketa hauen arrazoia. "2011ko hauteskundeetan 30 bakaikuar baino gehiagok ezin izan zuten Bilduren zerrendatan aurkeztu legez kanporatzearen mehatxupean. Horregatik aurretik ezker abertzalearen inguruko zerrendatan joan ez zen jendea bilatu zen zerrenda osatzeko. Baina euskal jendarteak ilegalizazioaren aroa gainditzea lortu du eta egoera berri honen baitan kokatzen da aipatu zinegotzien aldaketa". Aurrerantzean halako aldaketa gehiago izan daitezkeela aurreratu du koalizioak. Urriaren 12an auzolaneanHispanitatearen egunean auzolanean ibili ziren zinegotziak. Udalak pala txiki bat alokatu zuen, eta Mandubitan utzita zeuden obra-hondakinekin basoko hainbat bideetako zuloak bete zituzten. Auzolan bidez herriaren alde aritzea "nahitaezkoa" dela azpimarratu dute.


Sanchezi hauteskundeak irabaziko lizkiokeela esan du Madurok

Espainiako hiri batean egindako inkesta gogora ekarrita, Venezuelako presidenteak esan du galdetutako gehienek ez zekitela nor den Portugalgo presidentea, baina denek zekitela nor den Venezuelakoa.

Espainian ezaguna dela eta Sanchezi hauteskundeak irabaziko lizkiokeela esan du Nicolas Madurok uztailaren 25etik 28ra Caracasen egin duten Sao Pauloko Foroaren 25. edizioa ixteko ekitaldian.

“Espainian aurkeztuko banintz, azaroan egin nahi dituen hauteskundeak irabaziko nizkioke Pedro Sanchezi. Espainiar pasaportea atera, eta Espainiako hauteskundeetan aurkeztea pentsatzen ari naiz”, adierazi du.

Duela egun batzuk Espainiako hiri batean egindako kale-inkesta bat ikusi zuela, eta, horren arabera, galdetutako gehienak ez zirela Portugalgo presidentearen izena (Marcelo Rebelo de Sousa) esateko gai izan azpimarratu du Madurok.

“Nola deitzen da Venezuelako presidentea? galdetuta, berriz, Maduro erantzun zuten guztiek”, azaldu du. Hori esandakoan, agurra bidali die espainiarrei, Espainian “asko” maite dutelako.

Maduroren esanetan, baliteke Espainiako albistegiek Sanchezen kontrako mehatxutzat hartzea bere hitzak: “Honakoa esango du gaueko albistegiak: Madurok Sanchez mehatxatu du gaur. Maduro diktadoreak hauteskundeetara aurkeztu eta Sanchezi irabazteko mehatxua egin dio. Espainiarrok protesta egin behar dugu”.

Venezuelako presidentearen arabera, Venezuelaren kontrako “kanpaina nazkagarri bat” dago, eta hainbat hedabide eta politikari “edozer asmatzeko prest daude” bere izena zikintzeko. “Baina seguru nago, konfiantza dut oraindik, errealitatea, egia, edozein gezur, edozein kanpaina, baino gehiago izango dela beti”, esan du.

Harremanak Pedro Sanchezekin

Maduroren Gobernuaren eta Espainiaren arteko harremanak hotzak dira Sanchezek Juan Guaido, Venezuelako Asanblea Nazionaleko presidentea, herrialdeko behin-behineko presidente gisa aitortu zuenetik.

Espainiako Gobernuak hauteskundeak deitzeko eskatu dio behin baino gehiagotan Madurori. 2013tik da Venezuelako presidentea, eta urtarrilean berritu zuen kargua.


Daniel Arenas galdakoztarra eta Sua txakurra munduko txapeldun, Bikejoring espezialitatean

Daniel Arenas galdakoztarrak eta Sua txakurrak Munduko Bikejoring Txapelketa irabazi dute. Bikejorin espezialitateak BTT lasterketa eta txakurrak uztartzen ditu, hau da, txakurrak bizikletara lotuta daude homologatutako tira elastiko batekin eta helburua da ahalik eta lasterren helmugara heltzea.

Maiatzaren 9an eta 10ean ospatu da Munduko Bikejoring Txapelketa Pisek-en, Txekiar Errepublikan, eta Galdakaoko bikotea beteranoen kategorian txapeldun izan da. Gainera, sailkapen orokorrean bigarren postuan daude Arenas eta Sua. “Nekatuta, baina oso zoriontsu itzuli gara etxera. Etapa berri honetan hobetzen eta ikasten jarraitzeko ilusio handiarekin bueltatu gara”, dio Arenasek.

Zuzen Adventure Team taldeko kirolaria da Arenas eta bere ondoan izan du Sua, Malinois artzain-txakur belgiarra. “Berriak gara modalitate honetan. Bi hilabete baino ez daramagu entrenamendu berezia egiten”, dio Arenasek: “2020. urtean titulua defendatu beharko dugu. Ea zorterik daukagun eta ea babesleren batek laguntza ekonomikoa ematen digun aurrera jarraitzeko”, dio.


Kezkatuta agertu dira 11-13 sumarioko auzipetuak, baina baikor

Apirilean, Auzitegi Nazionalak iragarri zuen irailaren 16an egingo zela 11-13 sumarioaren epaiketa. Fiskaltzak zortzi urtetik 20 urtera bitarteko espetxe-zigorrak eskatu ditu epaituko diren 47 lagunentzat. Horietako bat Ibon Meñika zamudioztarra da; beste bat, Nagore Lopez de Luzuriaga, Zamudion bizi da; eta beste bat, Naia Zuriarrain, Larrabetzun. “Kezkatuta gaude, noski, zigorrak oso handiak direlako, baina, gutxienez, Euskal Herrian elkartasuna adierazi digute hainbat eragilek: sindikatuek, kultura arloko lagunek…”, esan digu Meñikak.

Akusatuak euskal presoen aldeko zenbait elkartetan zebiltzan (Herrira, Jaiki Adi eta Etxerat). Gainera, abokatuak eta bitartekariak ere badira auzipetuen artean. Guztiei ETA erakundearen kideak izatea leporatzen diete. Euren esanetan, epaiketa zentzugabekeria da. “Presoen eskubideen aldeko manifestazioak antolatzeagatik, presoak epaitegietan defendatzeagatik, bitartekari lanak egiteagatik eta presoen senideak izateagatik epaitzen gaituzte”, adierazi dute ohar batean.

Inputatuak behin-behineko askatasunean daude, eta bi asterik behin epailearen aurrean agertu behar dute. Meñikak azpimarratu du epaiketak ekarriko dituen ondorioak. “Dirutza gastatu beharko dugu: batetik, abokatuak ordaintzeko. Izan ere, hasiera batean geneuzkanak ere atxilotu dituzte eta beste batzuk kontratatu behar izan ditugu. Eta bestetik, irailetik azarora bitartean 20 saio ditugu epaitegian, hau da, hainbat aldiz joan beharko dugu Madrilera eta bertan gaua eman”.

“Hala ere, txarrena hau da: makroprozesu honek ez dauka zentzurik Euskal Herrian, noiz eta 2019an, ETA desagertuta dago eta. Auziaren instrukzioa egin duen Eloy Velasco epaileak berak jarri du zalantzan gure elkarteak ETA erakundeko kideak izatea. Jarraitu nahi dugu gure herrian, azken urteotan, bake eta elkarbizitzaren alde eman diren pausoak ematen, baina, antza denez, Estatu espainolak, ez. Gu garen bezala aurkeztuko gara epailearen aurrean, gure lana publikoa eta gardena delako. Presoek laguntza behar dute eta ezin gaituzte horregatik epaitu”.

Auzipetuak defentsa prestatzen dabiltza. “Mobilizazio herritar indartsu bat prestatzen hasi gara, epaiketa honen bidegabekeria ikaragarria salatzeko, jasotzen ari garen elkartasun guztia antolatzeko eta epaiketa honen oinarrian dagoen preso eta erbesteratuen egoera konpontzeko aldarrikatzeko, adierazi dute ohar batean. “Ekinbide ezberdinak ditugu esku artean, eta ekainaren 1ean Donostian egingo dugun agerraldian emango ditugu xehetasun guztiak”.


Egitarau zabalarekin datoz Zubillagako eta Torreauzoko jaiak, gaurtik domekara

Asteburuan dira Zubillaga eta Torreauzoko jaiak. Auzokoentzako eta hurbiltzen direnentzako egitarauak prestatu dituzte.

Gaur arratsaldean etxafuegoekin hasiko dituzte jaiak bi tokietan. Zubillagan, 19:30ean, kaletik bizikletan joandakoei harrera egingo diete. Bihar, 16:30ean, Irrien Lagunekin haur-parkea izango da, eta etzi, domeka, Ganbararen kontzertua elizan, 19:00etan. Torreauzon, aldiz, zapatuan erromeria egongo da 19:30ean herriko soinujoleekin, eta domekan 16. herri-lasterketa egingo dute. Goizean izango da hori, 11etan.


Literaturak 250 lagun elkartuko ditu Durangoko Plateruenean

Durangoko Plateruenak euskal literatura jendarteratzea helburu duen Hitzez eta Ahotsez ekimenaren laugarren edizioa amaitzeko jaialdia hartuko du, barikuan. Aurreko hiru urteetan bezala, sei orduko jendaurreko irakurraldi bategaz emango dute ekimena amaitutzat. 18:00etatik gauerdira arte, 250 lagun igoko dira Platerueneko oholtzara literatura errezitatu zein kantatzera.

Bidaia izan da laugarren Hitzez eta Ahotsez literaturzaleen ekimenean hartu duten gaia, eta bidaien inguruko testuak izango dira maiatzaren 5eko ekitaldiaren ardatza. Hainbat idazlek argitara emandako poema zein narrazioak irakurriko dituzte parte hartuko duten herritarrek. Karmele Igartuak, Felipe Juaristik, Castillo Suarezek, Kattalin Minerrek, Pako Aristik edo Harkaitz Canok idatzitako pasarteak hartuko dituzte ahotan, esaterako. Gainera, beraien lanak ezagutzera emango dituzte izena eman duten hainbat sortzailek.

Talde anitza osatuko dute ekitaldian parte hartzeko izena eman duten herritarrek, bai jatorriari, adinari eta baita ideologiari dagokionez ere. 15 eta 85 urte arteko partaideak izango dira irakurraldian. “Denentzat egongo da lekua Platerueneko teilatupe zabalean”, azpimarratu du Hitzez eta Ahotsez antolatzen duen taldeko Marisa Barrena durangarrak.

Durangaldeko herri guztietako irakurleei, Bilbotik, Eibartik eta Gasteiztik etorritakoak batuko zaizkie, eta aurten, lehenengoz, Arratiako ordezkaritza bat ere arituko da. Aurreko urteetan bezala, euskara ikasten zein irakasten dabiltzan hainbat lagun ere badabiltza ekitaldirako irakurketa entseatzen.

Ekimen herritarra da Hitzez eta Ahotsez, eta sei lagunek antolatzen dute. Hainbat norbanakok eta eragilek kolaboratzen du seikote horregaz, eta horiei guztiei esker ona adierazi diete antolatzaileek.

Otsailean hasi zuten Hitzez eta Ahotsez ekimenaren laugarren edizioa, eta hainbat idazleren lanak berbagai hartuta beste bi solasaldi dialogiko egin dituzte ordutik hona.


Mus txapelketa hedabideen alde

Xorroxin, Xaloa eta TTIPI-TTAPAren aldeko mus txapelketak jokatzen ari dira eskualdeko herrietan, eta Zubietan, larunbat honetan, apirilak 7, eginen da. Herriko Ostatuaren eta Udalaren laguntzarekin antolatu da eta larunbatean bazkalondoan izanen da Herriko Ostatuan. Parte hartzera animatu nahi zaituztegu. Irabazleek Sunbillan apirilaren 14an jokatuko den finalerako txartela lortuko dute.


Hazi dira urkiak

Jose Luis eta Usoa Zumetak duela bost urte jarri zuten beren estudioa Usurbil inguruko mendialdean, Txikierdi auzoan. Orain, espazio berri bat zabalduko dute eraikin berean, erakusketak eta bestelako proposamenak hartzeko.


Donostia Kirolak webgunea berritu du

Donostiako Udalaren kirol zerbitzuen erabiltzaileen eskaerei erantzuteko webgunea berritu du Donostia Kirolak. Gailu mugiukorretarako bereziki egokitutako ataria diseinatu dute. Izan ere, webgunearen bisiten %60 baino gehiago telefono mugikorren, tableten eta antzeko gailuen bidez egiten dira.

Diseinu modernoagoa eta eskuragarriagoa izateaz gain, edukiak berregituratu dira, gehien bisitatzen diren atalei garrantzia handiagoa emateko. Zehazki, online izapide eta zerbitzuek lehentasuna dute orain. Azken urtetan, ildo bereko zerbitzu ugari sartu dituzte webgunean. Hala nola, kirol espazioen edukiera denbora errealean kontsultatzea, instalazioak birtualki bisitatzea eta kirol saio birtualak. Gainera, Donostia Kirolak ematen dituen zerbitzuekin lotutako ia izapide guztiak webaren bidez egin daitezke –2019an izapide guztien %60 online egin ziren: izen-emateak, abonuak, erreserbak, diru-laguntzak…–.

Harpidedunaren gunea

Webgune berrituak garrantzia berezitua eman dio Harpidedunaren gunea izeneko atalari. Bertatik izapide ugari eta hainbat zerbitzu eskura daitezke: datu pertsonalak, ordainagiriak, instalazioetarako sarbideen historia, ordaintzeko modua aldatzea, aukeran asteroko programazioan edo ikastaroetan izena ematea, zozketetan parte hartzea, eta abar.

Gune hau aurreko hitzordua kudeatzeko ere erabili da instalazioak berriro ireki ziren lehen egunetan, edo bertan behera utzitako ikastaroen edo instalazioak itxita egon diren egunei dagozkien itzulketak tramitatzeko. Orain ere, gune honetatik aldi baterako txartel birtual bat ere deskargatu ahal izango da mugikorrean. Txartel horri esker, Kirol Txartelera abonatutako pertsonak sakelako telefonoa erabiliz sartuko dira kirol-instalazioetara, txartel fisikoa erabili beharrik gabe.


Euskararen kaleko erabileraren neurketaren emaitzen harira

Herritarrek euren eguneroko hartu-emanetan zein hizkuntza baliatzen duten aztertzea izan da helburua, eta metodoa barriketaldiak entzun eta datuak biltzea; ondoren etorri da zenbatekoak eta portzentajeak aztertu eta kaleratzea.

Kalean pasiatzen, jolasean, lanean edo denbora-pasan ibili diren zaldibartarrei adi-adi entzunez osatu dute iazko, 2006. urteko, euskararen kaleko erabileraren azterketa Zaldibarren. Herritarrek euren eguneroko hartu-emanetan zein hizkuntza baliatzen duten aztertzea izan da helburua, eta metodoa barriketaldiak entzun eta datuak biltzea; ondoren etorri da zenbatekoak eta portzentajeak aztertu eta kaleratzea. Ikerketa burutzeaz Soziolinguistika Klusterra arduratu da, eta urte berriarekin batera plazaratu dute.

Datu horietan oinarrituta, herrian euskararen egoera zein den ezagutzea da asmoa, gero, hartu beharreko neurriak hartzeko. Izan ere, askoren ustez, kalean entzuten denak irudikatzen baitu hizkuntza baten egoera: zenbatek darabilten garrantzitsuagoa omen da, zenbatek dakiten baino. Uste horretakoa da Karlos Olabarria udaleko euskara zinegotzia ere. Haren hitzetan, euskararen normalizazioa lortzeko, “erabiltzen ez badogu, jai daukagu”. Urteetako esperientzian oinarrituta, Olabarria gehien arduratzen duena ume eta gazteen erabilera eskasa da. Ardura horrekin, eta neurketak azaleratu dituen datu negatiboak begibistan izanda, euskarak herrian bizi duen egoeraren inguruan ikuspuntu ezkorra barik, “baikor informatuarena” daukala esan digu, oso ondo ezagutzen baitu egoera: gazteek eskolan euskaraz egin arren, eskolatik kanpora gaztelerara jotzen dute. Eta hain zuzen ere, gazteenengan indarra egiteko jarri dau abian udalak Zapatublai.

Neurketaren emaitzak kontuan hartzekoak iruditzen zaizkio herriko euskara elkarteari ere, Eixuren aburuz be nondik jo adierazten dute ateratako ondorio nagusiek. Garazi Burgoak Eixu Euskara Elkartearen izenean esan digunez, halako emaitza eskasak harritu egin ditu; Zaldibarren, emaitzak agerian uzten duten baino jende gehiagok daki euskaraz, eta ez erabiltzea “borondate falta” dela azpimarratu dute. Datuak sakonago aztertu artean hausnarketa pertsonala egitera bultzatu ditu zaldibartarrak.

Hizkuntzaren erabilera bezalako aldagaiak alderatzeko denbora tarte luzeagoa behar dela aitortu du Olabarriak, eta, hemendik 5 edo 6 urtera konparazioak balio handiagoa izango duela; hobetzen aurten hasita baina.


XX. Donostiako Antzerki Saria

Urtero, martxoaren 27an, Antzerkiaren Nazioarteko Eguna dela eta, Donostia Antzerki Saria ematen zaio aurreko urtean hirian euskaraz antzeztutako obra onenari. Saria eman ondoren, obra saritua antzeztu egiten da. Gala eta lan irabazlearen antzezpena Covid-19aren krisia zela eta bertan behera geratu zenez, euskarazko antzerkiaren jaia irailaren 8an egitea erabaki da, 19:30ean, Victoria Eugenia Antzokian.

Aurtengo lan irabazlea Atx Teatroaren 7ak bat lana izan da.

Nondik dator gizakiaren gaiztakeria? Berezkoa da? Ekidinezina da? Gure kulturako zazpi bekatu kapitalak eta orokorrean bekatuaren ideia hartu eta, Victor Frankensteinek egin zuen moduan, gizaki berri bati bizia emango diogu, groteskoa, basatia, gupidagabekoa…

Komedia, satira eta sarkasmoaren lengoaiaz, guztiok alfonbra azpian ezkutatu ohi duguna, agerian geratuko da.

Gonbidapenak

Bagera Elkarteak 10 sarrera bikoitz ditu bazkideen artean zozketatzeko.

Sarrerak izena eman ahala banatuko dira edukiera bete arte.

Sarrerak eskuratzeko zure izen abizenak eta telefono zenbakia bidali bagera@bagera.eus helbidera edo Bagera Elkartera deitu (943005074).


Hogei emanaldi baino gehiago lotu ditu Donostiako Orfeoiak 2013rako

Donostiako Orfeoiko Jose Maria Etxarri presidentea eta Jose Antonio Sainz Alfaro zuzendaria. (Argazkia: Estitxu Zabala)

Donostiako Orfeoiak momentuz 20 emanaldi baino gehiago ditu lotuta 2013rako. Orfeoiko Jose Maria Etxarri presidenteak eta Jose Antonio Sainz zuzendariak prentsaurrekoa eman dute gaur goizean, guztiaren berri zehatza emateko. Pozik daude arduradunak; krisi egoeran kultura murrizketa handiak jasotzen ari dela gogorarazi dute, eta hala ere, orfeoia bere kalitatea eta maila mantentzeko gai izaten ari dela azpimarratu dute. Iaz, esaterako, 24 kontzertu eman zituen orfeoiak.

Dagoeneko ekin dio urteari abesbatza donostiarrak, izan ere, urtarrilaren 9an Madrilen kontzertu bat eskaini zuen Michael Francis maisu britainiarraren zuzendaritzapean, eta Andres Segovia Kamara Orkestrarekin batera. Ostiral honetan bertan, urtarrilaren 18an, Txillida Lekun kontzertu bat eskainiko du Orfeoiak. Eduardo Txillidaren heriotzaren hamargarren urteurrenaren harira antolatutako ekimenen barnean egongo da emanaldia. Bach-en sorkuntzak eskainiko dituzte, horixe baitzen eskultorearen musikagile kuttunenetako bat. Edonola, orfeoiko arduradunek aurten izango dituzten bi irteera nabarmendu dituzte, Tolousera eta Parisera egingo dituztenak. Zehazki, otsailaren 8an joango dira Tolousera, eta Hector Berliozen Faustoren Kondenazioa abestuko dute, Tolouseko Kapitolioko Orkestra Nazionalaren egoitzan. Parisen, berriz, otsailaren 11ean izango da orfeoia, Pleyel Aretoan; bertan kantu berak interpretatuko ditu.

Musika Hamabostaldian parte hartuko du

Donostiako Musika Hamabostaldian ere ez du hutsik egingo orfeoiak. Bi kontzertu eskainiko ditu; abuztuaren 28an, Requiem eta Cantique de Jean Racine abestuko ditu, eta abuztuaren 31ean, Mahleren Bigarren Sinfonia eskainiko du. 1813ko hiriaren erretzearen bigarren mendeurrena dela eta, hainbat ekimen izango dira hirian, eta bertan ere parte hartuko du orfeoiak. Abuztuaren 30ean, Sagastiren Requiem meza kantatuko du Koruko Santa Maria elizan, baita Usandizagaren 1813ko abuztuaren 31ko ereserkia ere. Orfeoi Txikik ere parte hartuko du ekitaldi horietan, eta Donostiako Udaleko Txistulari Bandarekin batera CD bat grabatuko du euskal musikagileen 16 piezekin. Grabazioa martxoan egingo dute eta apirilaren 23an aurkeztuko dute diskoa, Sarriegiren heriotzaren mendeurrenarekin bat eginez.


Zozketa maiatzaren 17an egingo da

Udaletxeak jakinarazi du maiatzaren 17an egingo dela haurreskolan sartzeko plazen zozketa. 2006garren urtean jaiotako haurrekin egingo da zozketa, 2006-2007 ikasturtean haurreskolan aritzeko. Zozketa goizeko 10:00etan egingo da, Hernaniko Udaleko batzar aretoan.


Aralarren Goierriko hautagaiek «kultura politiko berri baten beharra» aldarrikatu dute

Aralarren Goierriko hautagaiak, gaur

Aralar alderdiaren Goierriko hautagaiek «kultura politiko berri baten beharra» aldarrikatu dute gaur, Ordizian egindako ekitaldian. Eskualdean aurkeztu dituzten bost zerrendetako buruak eta Oria barrutiko hautagaiak bildu dituzte. Egungo egoerari aurre egiteko, «ezkerreko irtenbideak» proposatu dituzte. Gainera, «Goierrik eredu parte-hartzaileak» behar dituela eta herritarrek, «eragiten dieten gaietan parte aktibo» izan behar dutela uste dute.

Unai Baztarrika Beasaingo alkategaiak hartu du hitza aurrena. Aralar, hauteskunde hauetara «indarrez eta gogoz» aurkezten dela azaldu du eta «herrian herriko arazoiei irtenbideak» proposatzeaz gain, eskualde mailako arazoei «eskualde mailako erantzunak» eman behar zaizkiela aldarrikatu du. Krisi garai honetan, «Goierriko egoera sozioekonomikoa kezkagarria» dela dio Baztarrikak eta horren aurrean, «ezkerretik bideratutako irtenbideak» proposatzen dituztela.

Hala, krisiari aurre egiteko, «kalitateko enplegua» sortuko duen plan baten beharra eta ikerketa eta berrikuntza garatzea proposatzen dute. Baita aukera berdintasuna, kontsumo arduratsua eta bidezko merkataritza bultzatzea ere. Zerbitzu publikoen «kudeaketa zuzena» ere aldarrikatzen dute, zerbitzuen kalitatea hobetzeko eta sektore horretako langileen prekarietatea gainditzeko.

Aitor Zabaleta Zegamako alkategaiak berriz, lehen sektoreari, garraioari eta zaborraren kudeaketari dagozkion proposamenak aurkeztu ditu. Aurreneko puntuari buruz, «baserri ingurunea biziberritzea» ezinbestekoa dela azaldu du, eta horretarako, «bertako produktuen kontsumoa» bultzatu behar dela.

Garraioari dagokionean, eskualdeko mugikortasun plan baten beharra ikusten dute. «Intermodalitate erreala» defendatzen dute, garraio publikoa lehenetsiz eta autoak herri eremuetatik aterata. Abiadura Handiko Trena «ikaragarrizko suntsiketa» eragiten ari dela eta tren sozialaren alde egiten dute.

Aldaketa garaia

Ekitaldia bukatzeko, Aintzane Ezenarrok, «Euskal Herrian bizi dugun momentuan, indarkeriaren zikloa bukatzear egon daitekeen honetan, Aralarrek ordezkatzen duen ezker abertzale eraginkorra eta irekia herrietan egotea ezinbestekoa» dela azpimarratu du.

Bestade, «aldaketa eta garai berri bat» datorrela eta bakeak, «kultura politiko berri bat» eskatzen duela azaldu zuen. Azkenik, ez dutela «herri honen sektore bat kanpo uztea» onartuko eta «PP-PSOEren estrategia baztertzaileak aurrez aurre» izango dituela esan zuen.


Itzurungo txapelketa: atzo hirugarren jardunaldia jokatu ondoren, gaur laugarrena jokatuko da

itzurungo pilota txapelketako hirugarren jardunaldia jokatu zen atzo. Laugarrena gaur bertan jokatuko da, eguraldiaren iragarpenei so eginez.

Atzo jokatutako jardunaldian honako emaitzak eman ziren:

1. Astigarraga-Iribar, 22; Larrañaga-Etxaniz, 18

2. O.Etxabe (1)-Manterola, 22; Martija-Alberdi, 6

3. Tumas-Alkorta, 22; Aristi-Beristain, 13

(1) Salaberriaren ordez

Eguraldi iragarpenak datozen egunetarako euria aurreikusten ikusita, biharko jardunaldia gaur jokatzea erabaki da pilotarien adostasuna jaso ondoren. Honako hiru partidak jokatuko dira:

18:00 Astigarraga-Iribar / Tumas-Alkorta

18:40 Martija-Alberdi / Aristi-Beristain

19:20 Oliden-Agirre / Larrañaga-Etxaniz

Epaileak: Salaberria-Manterola


Ez, ez dut nahi

Nik ez dut zahartu nahi. Ez dut nahi azala zimurtu dakidan, ilea urdindu edo mehetu... Ez dut hezurrak gogortu eta mamiak biguntzerik nahi; belarri gingilak, bularrak, izterrak... Ez dut nahi eskailerak igotzen nekatu eta betaurrekoen bila zoratu, ezta mozkortzen naizenean (edo mozkortu ez arren) erotzat har nazaten ere. Eta, batez ere, ez dut lagunekin lagunen hiletetan topo egin nahi. Ez, ez dut zahartu nahi. Egia esan, ez dut inoiz nahi izan. 10 urte bete nituenean, jai sorpresa bat antolatu zidaten etxekoek eta nik: «Eguna erratu duzue...». Opariak edukazioz hartu eta gelan gotortu nintzen. Halaxe pasatu nintzen, zuzenean, 9 urte edukitzetik 11 edukitzera. Gure amaren izeko batena gertatuko zait, agian. Hark sarri esaten du berak ez daukala ezer «homosesualen» edo «imigranteen» kontra; ordea, entzun izan diot gurago lukeela bere bilobak (zer esanik ez seme-alabak) heteroak izatea «gutxiago sufri dezaten» eta, nik dakidala, familia marokoar biri behintzat ukatu die alokagai duen pisuan sartzea. Hark inklusioa adina alditan goresten dut nik zahartzaroa; mintzatzen naiz gorputzaren, adimenaren, emozioen bilakaera interesgarriaz, baina gero, ez, ez dut nahi... Fobiatxoren batzuk ez ote dauzkagun, dauzkadan, alegia. Ez dakit horiek esanda zer konponduko dudan. Ezer ez, seguruenik. Baina lasaixeago geratzen naiz.


Tolosaldeko musikari ugarik hartu dute parte Donostia 2016ko abestian

Donostia 2016 egitasmoak kanta du. 'Oreka' izena du eta Juantxo Zeberio pianista tolosarrak konposatu du. Ez da, hala ere, eskualdeko parte hartzaile bakarra, izan ere, Tolosaldeko musikari askok hartu dute parte abestian: Beñat Barandiaran gitarrista zizurkildarrak, Jon Arruebarrena saxofonista tolosarrak, Itsaso Etxebeste Belauntzako baxu-jotzaileak, Elene Arandia abeslari ibartarrak, Tolosako Xabi Ormazabal koristak...

Oreka abestiaren hitzak Uxue Alberdi, Iñigo Goienetxe, Harkaitz Cano eta Angel Errorenak dira. Elkarlanean egindako abestia da, eta abeslari ezagun askok hartu dute parte: Doctor Deseoko Francis Diez, La Oreja de Van Gogh taldeko Leire Martinez, Goseko Ines Osinaga, Zea Mayseko Aiora Errenteria edo Selektah Kolektiboa taleko Wanka, besteak beste.


Ilargiren horoskopoa: Martxoak 22

Egunero horoskopoaren iragarpena egiten digu Ilargik.

ARIES:Venus planeta zure zeinuan daukazu oraingo honetan. Hala, erraztasuna edukiko duzu zure sentimenduez hitz egiteko. Gainera, zure xarmarekin edozer gauza edo edozein pertsona lortu ahal izateko.LEO:Zure 9. etxean eragingo du Venusek. Baliteke zure sentimendu eta emozioen arrazoia bilatzea. Izan ere, zure sentimenduak aurrera eramaten lagunduko dizu.SAGITTARIUS:Planeta horrek eragina zure 5. etxean eragiten du. Plazerra eta sormenaren inguruan mugituko zara, zure desira eta gogoak egi bihurtzeko nahiarekin.GEMINIS:Venusen eragina zure 11. etxean egongo da. Beraz, zure alderdirik zoragarriena, mimosoena eta dibertigarriena erakutsiko diezu zure ingurukoei.LIBRA:Zure 7. etxean eragingo du Venusek. Ikaragarrizko egun magikoa eta ederra eskainiko dizu zure bikotekidearekin denbora pasatzeko. Eta, aldiz, inor ez baldin baduzu, ireki ongi begiak.AQUARIUS:Planeta horren eragina zure 3. etxean dago. Saiatu zenbait ekintza desberdin aurkitzen: alderdi fisikoa trebatzen laguntzen dutenak eta adimena lantzen dutenak. Osasuntsu mantentzen lagunduko dizu, eta, aldi berean, jende interesgarria ezagutzen.CANCER:Venusen eragina zure 10. etxean egongo da. Zure lankideekin edo nagusiekin harremana lasaia eta izango da.SCORPIUS:Zure 6. etxean eragingo du Venusek. Horrek erraztu egingo dizkizu zure lankideekin dituzun harremanak. Bestalde, Venusek zure sentsibilitatea areagotu dezake; ondorioz, kontuz gauzak nola hartzen dituzun.PISCIS:Planeta honen eragina zure 2. etxean egongo da. Baliteke zorte pixka bat ematea diru alorrari dagokionez. Loteria erosi nahi baduzu, agian hau da zure eguna.TAURUS:Venusen eragina zure 12. etxean dago. Baliteke gaur melankoliaren bisita jasotzea, eta iraganeko harremanak oroitzea. Ez geratu sentimendu horietan zintzilik, aurrera joatea zailduko dizulako.VIRGO:Zure 8. etxean eragingo du Venusek. Zure bizitza emozionalak eta sexualak momentu goxo, berezi eta sakonak biziko ditu. Baliteke zure eskemak haustea apur bat. Dena den, noizbehinka ona izaten da.CAPRICORNUS:Planeta horren eragina zure 4. etxean emango da. Zure familiaren inguruan bakea eta alaitasuna nagusituko dira; gainera, albiste politei atea irekitzen lagunduko diote.


Miru kontalaria Olaberrian ariko da gaur, haurrentzat

OLABERRIA // Miru ipuin kontalariak saioa egingo du, gaur, Olaberrian. Nor zara? kontakizuna egingo du, haurrentzako. Kaskoko Ihurrezaharra eraikinean da emanaldia, 17:45ean hasita.


Abadiñoko talde biren arteko lehia trinketean

Euskal Herriko Kluben Arteko Pilota Txapelketako hainbat finalerdi Abadiñoko Tornosolo Trinketean jokatuko dira, gaur eta bihar. Horietako batek, emakumezkoen paleta argentinar modalitatean, Abadiñoko talde biren arteko lehia eskainiko du: Tornosolo 1 eta Tornosolo 2.

Bestela esanda, Itsaso Pradera mallabiarrak eta Idoia Gordon loiuarrak Gaxi Gallastegi atxondoarraren eta Patricia Espinar usansoloarraren aurka jardungo dute. Talde bereko lau pilotari nor baino norrago. Bi bikoteek ezin hobeto ezagutzen dute elkar. Badirudi lehenengoak (Pradera eta Gordon) sasoi puntu hobean iritsi direla, ligaxkako bi partidak irabazi dituzte-eta; Gallastegik eta Espinarrek bat irabazi eta bestea galdu egin dute. Bigarren finalerdia Kuku eta Intxaurrondoren artekoa da.

Xabier Aranzabal elorriar gazteak ere finalerako txartela du jokoan, gaur, Haritz Otaegi hernaniarraren aurka. Biek partida bana irabazi eta galdu dute. Aranzabalek badaki zer den txapelketa honetan hernaniar bat menderatzea; ligaxkan Eñaut Esnaolari irabazi zion (35-18). Beste finalerdia Mikel Barrenetxeak (Usansolo) eta Ioritz Irabienek (Aiara) jokatuko dute, bihar, Abadiñon.

Bihar goizean Jon Azagirre Atxarte pilota eskolako pilotariaren txanda ere izango da. Finalera iristeko Jon Uriarte usansoloarra garaitu beharko du. Abadiñarrak ligaxkako hiru partidak irabazi ditu, horietako bi oso erraz (40-16 eta 40-15). Adur Urkiaren kontra, aldiz, gogotik egin behar izan zuen lan (40-32). Bigarren finalista Raul Fernandez eta Ander Martinen artekoan erabakiko da.

Azkenik, datorren eguaztenean Atxarteko Asier Aspuruk eta Endika Agirrek finalerdietako partida dute kadete mailan.


Terrorismoaren Biktimen Euskal Batzordea sortuko du Jaurlaritzak

Batzorde honek administrazioa eta biktimen erakundeak uztartuko ditu eta beraiekin nolabaiteko zerikusia duten politika publikoetan biktimek duten partehartzea bideratuko du.

Terrorismoaren Biktimen partaidetzaren Euskal Batzordea sortzea ahalbidetuko duen Dekretua onartu du gaur Eusko Jaurlaritzako kontseiluak eguerdian egindako batzarrean.

Ohar batean azaldu dutenez, Batzorde honek administrazioa eta biktimen erakundeak uztartuko ditu eta beraiekin nolabaiteko zerikusia duten politika publikoetan biktimek duten partehartzea bideratuko du.

Euskal Batzorde berri honen eraketa Terrorismoaren Biktimei Aitorpena eta Erreparazioa egiteko 2008ko ekainean onartutako Legean aurrikusitako neurrietako bat da. "Honen bitartez lortu nahi da, biktimen beraien eskakizun eta iritzien bitartez, pixkanaka azaleratuz joatea politika publikoek ase beharko lituzketen beharrak", esan du Jaurlaritzak.

Batzorde berriaren funtzio aipagarrienak dira ondorengoak: biktimen erakundeen eta euskal administrazio publikoen arteko harremanak bideratzea, Eusko Jaurlaritzari laguntza eta baes publikoak banatzeko proposamenak aurkeztea, biktimekiko Jaurlaritzak dituen asmoak ezagutzea eta beraiekiko politika publikoak hobetzeko beharrezkoak direla uste duen edozein proposamen administrazioaren aurrean aurkeztea, besteak beste.

Osaerari dagokionean, Administrazioko kideak eta gizarte zibilekoak uztartuko ditu batzorde honek. Herrizaingo Saileko eta Terrorismoko Biktimei Laguntzeko Zuzendaritzako ordezkariak eta Herrizaingo sailburua izango dira Jaurlaritzako aldeko kideak eta gizarte esparrukoak, aldiz, biktimei laguntzea xede duten erakunde eta fundazioetako kideak eta erakunde bakezaleetako kideak izango dira sortu berri den Batzordean.


Inauteriak, festa koloretsu eta umoretsuak


Biodantza, 'clown' estiloan

Biodantza eta clown-a elkartuko dituen ikastaroa egingo dute Bergarako San Juan auzoko Aibar baserrian ekainaren 7tik 9ra. 18 orduko ikastaro trinkoa izango da; 220 eurotan, ostatua eta jatorduak barne. Oihulari Klownek antolatu du eta Aurea Garcia Florezen –biodantzan eskarmentua duena– eta etxeko Virginia Imazen eskutik izango da.

Lau elementuekin jolasean

Aurea Garciak eta Virginia Imazek elkarrekin egiten duten bigarren proposamena da. Festival de Danzas sin Fronteras jaialdian ezagutu zuten elkar; Imazek biodantza aurrez ezagutzen bazuen ere, hasieratik harrapatu zuen Garciaren arteak. Iaz egin zuten lehenengoz biodantza-clown ikastaroa. Orduan, animalien espirituen inguruan egin zuten; eta, sua, lurra, airea eta ura, lau elementuak, oinarri hartuta markatu dute aurtengo gidoia.

Imazen esanetan, "biodantzak adar asko dituen arren, oinarrian proposatzen duena da biodantzaren bitartez dugun espresatzeko potentziala ezagutzea eta indartzea; alaitasuna, kreatibitatea eta horrelakoak azalerazi, baina beste era batean. Hau da, taldean eta modu dibertigarrian". Rolando Torro Txileko psikologo eta antropologoak asmatu zuen orain 50 urte, gutxi gorabehera. Biodantzaren barruan abordatze asko egin daitezkeela gaineratzen du eta clown-arekin osagarria dela oso. "Biodantzaren bitartez, jendeak gorputzarekin konektatzen du; hau da, biodantzak beroketa ariketen funtzioa betetzen du, clown paperean sartzeko bidea erraztuz". Imazek gaineratzen du gorputzaren kontzientzia hartzen dugun gehienetan, minarekin egiten dugula eta oso gutxitan, berriz, plazeragatik. Arlo biak konbinatuz gero, emaitza aberatsagoa dela dio, Aureak proposatzen dituen musika eta ariketekin jendea asko zabaltzen delako. Era berean, ikastaro honek arlo ezberdinetako zaleak elkartzeko bidea ere ematen du. Hala ere, Aibar baserrirako proposamena ez diete bakarrik aurrez aipaturiko bi arlo horietan dabiltzanei egin gura, asteburu dibertigarria pasa gura duen edonori baizik.

Iazko ikastaroaren emaitza onak biodantzaren eta clown-aren arteko formula bateragarria berriz ere errepikatzera bultzatu ditu antolatzaileak; ekainaren 3a, astelehena, da izena emateko azkeneko eguna. Hauxe izan daiteke, bada, sarritan goraipatutako barrearen eta dantzaren onurak praktikan jartzeko unea.

-----------------

Ikastaroaren gainekoak

Iraupena: Ekainaren 7ko 18:00etatik ekainaren 9ko 15:00ak bitartean.

Prezioa: 220 euro; ikastaroa, ostatua eta jatordua barne.

Non: Aibar baserria (San Juan auzoa, Bergara).

Izen ematea: 943769790, 607204503 formacion@oihulariklown.org

-----------------

Aurea Garcia Florez, Imazen begietatik

Festival de Danzas sin Fronteras jaialdian ezagutu zuten elkar Aurea Garciak eta Virginia Imazek orain urte batzuk, eta hasieratik igarri zuten elkarrekiko feeling ona. Imazek emakume oso seduktoretzat eta maitagarritzat definitzen du Garcia, oso xamana dela gaineratuz. Eskarmentu handia du biodantzan eta horregatik da Imazen esanetan gidari ona; aurretik doala dio. Biodantzako saioetarako musika aukeratzen duen abilezia ere goraipatu du eta bakoitzari behar duena emateko eta, era berean, barruan duena askatzeko duen trebezia ere bai. Pertsona oso berezia dela azpimarratzen du behin eta berriz, bitxikeria moduan kontatuz, Asturiasen bizi dela karakola formako etxe borobil xarmangarrian.

-----------------

Virginia Imaz (Oihulari Klown): "Asteburu dibertigarri bat gura baduzue, zatozte gure ikastarora"

Eskarmentua du Virginia Imazek clown moduan. Biodantza clown-arekin lotzen duen ikastaro trinkoa egingo dute euren etxean.

Zein helburu duzue? Gorputzarekin konektatzea, batetik, eta niri dagokidanez, energia hori guztia barrera eramatea. Funtsean, ondo pasatzea da guztion helburu nagusia.

Norentzako da aproposa? Askoren ustetan era honetako tailerrak profesionalentzako dira; baina ez da hori egia osoa. Gerturatzen zaizkigun gehienek, beste lanbide bat dute eta guregana datoz, asteburu dibertigarri baten bila, jolasera, lotsa kentzera... Gaian aritutakoendako zein hasi berriendako ikastaroa egin nahi dugu.

Erlaxatzeko aukera ona. Bai, horixe; alkoholik edan gabeko mozkorraldi dibertigarria da, azken finean, ikastaroa; jolasteko asteburu bat. Elkarrekin barre egingo dugu, erlaxatu egingo gara, pilak kargatuko ditugu.

Zenbat lagunendako tokia? Gutxienez, hamar lagun behar ditugu taldea osatzeko, eta gehienez, hamasei lagun.

Zein da ikastaroan jarraituko duzuen metodologia? Oso harreman ona dugunez irakasle biok, unean ikusten dugunaren arabera moldatzen dugu gidoia. Oinarrizko eskema honakoa da: beroketak hasteko, espresio beroketak gero, clown inprobisazioak ondoren eta feed-back tartea hurrengoa, ordurarte egindakoak aztertzeko. Bion artean eta elkarrekin egiten ditugu saioak.

Zer eraman behar dugu? Arropa erosoa da behar dugun guztia. Jatekoa gure kontu, eta, behar izanez gero, lotarako lekua ere badugu.


Gaur zabalduko dute Bergarako batzokiko taberna-jatetxea

19:30ean zabalduko dituzte batzokiko taberna eta jatetxea, eta inaugurazio ekitaldia 21:00ak arte luzatuko da. Bergarako Alai Taldea abesbatza izango da ekitaldian. Azkeneko urteotan itxita egon da Bergarako batzokiko taberna-jatetxea. Hilabeteotan goitik behera berritu dute eta erabat itxuraldatuta zabalduko dute gaur.

Bai Batzokiak kudeatuta

Bai Batzokia enpresari utzi dio Bergarako EAJk herriko batzokiko taberna eta jatetxea kudeatzeko ardura. Bai Batzokia enpresan batzen dira Bizkaia eta Gipuzkoako hainbat batzoki, frankizia moduan; besteak beste, Zarautz, Beasain, Azkoitia, Eibar edo Durangokoak.

Bergarako batzokian ariko dira Jose Luis Lizartzaburu Mutrikuko Ametza tabernakoa eta Pablo Donofrio Mutrikuko Ormazabal jatetxean sukaldari ibilitakoa.

Lapikotxoak, menua eta karta

Tabernaz gain, bi jangela izango ditu Bergarako batzokiak. Bata, 20-25 bat lagunendako eta bestea 70 bat lagunendako. Eguneko menua eskainiko dute egunero, 13,50 eurotan (ardo onduarekin). Asteburuetan, ostera, menu berezia, 30 eurotan. Karta ere eskainiko dute. Eta, horretaz gain, pintxoak eta kazolatxoak ere bai: tripakiak, muturrak, bakailaoa, albondigak… Jangela txikian, kirol saioak-eta ikusi ahal izango dira lagun artean. Bestalde, txokolatea eta txurroak ere emateko asmoa dute arratsaldeetan.

Bergarako batzokiko arduradun berriak ostalaritzan eskarmentu handikoak dira eta, mutrikuarrak izanda, itsaskiekin prestatutako platerak eskainiko dituzte: Mutrikuko txibiak, Ondarroako legatza, itsasapoa, mendrezkak…

Batzokia egunero irekiko dute 07:30ean, gosariak-eta emateko, eta gauera arte egongo da zabalik. Zapatu eta domeketan, 10:00etan irekiko dute.


Bertso afarirako txartelak, salgai

Ereñotzuko Udazken Kulturalaren barruan, bertso afaria izango da ostiralean Ur-Mia elkartean. Maialen Lujanbio eta Unai Agirre ariko dira bertsotan, 20:30etan hasita. Sarrerak Ur-Mia elkartean eta Txili tabernan daude, 20 euroan, eta 625 703 656 telefonora deituta ere erreserbatu daitezke.


Heldu korrikari

Laguntzaileak lortzeko kanpaina hasi du AEK-k; martxoan abiatuko da Korrika


Ortzadarrekoen argazkiak Barrenan

Ordiziako Ortzadar Argazki Elkarteko hainbat kidek egindako argazkiekin erakusketa bat inauguratu zuten joan den ostiralean Barrenako areto nagusian. Hilaren 30a arte bisitatu ahalko da erakusketa, 18:00etatik 20:00etara. Honako hauek dira ikusgai dauden 34 argazkien egileak, denak ere elkarteko kideak: Amaia Oar Arteta, Iñaki Sanchez, Josemi Romero, Imanol Rubio, Jose Ignazio Rodriguez, Unai Arnaz, Javier Quiros, Sergio Bello, Julen Sainz, Aitzol Arruabarrena, Ana Gonzalez, Miguel Cavero, Omar Benmiloud eta Francisco Albarran. Irudi gehienak paisaiak badira ere, goiko argazkiaren moduko lehen plano batzuk ere ikus daitezke.


Udazken koloreak lainopean

Udazkenean ofizialki duela ia hiru aste sartu baginen ere, egunotan ikus daitezke udazken koloreak, bete-betean. Gaur goizean, behelainoak erdi estalita ageri ziren Lazkaomendi inguruko parajeak.


Markinako Esku Pilota Txapelketako finalak jokatuko dituzte domekan

Markinako Esku Pilota Txapelketako finalak jokatuko dituzte domekan. Apirilean hasita jokatzen dabilen lehiaketan 34 bikotek parte hartu dute eta, dagoeneko, finalistak erabakita daude. Partidak 10:00etan hasiko dira.

Aurten eskupilotan hasitakoek be parte hartu dute txapelketan. Sei eta zazpi urtetako umeen sei bikote ibili dira jokoan. Markinarrez gainera, Berriatuako eta Ondarroako pilotariak be egon dira. Maila horretako finala Ibarloza II.a eta Etxebarrietaren eta Lourido eta Ituarteren artekoa izango da.

Benjamin mailan, hiru bikoteko bi talde egon dira, eta, azkenean, Etxebarria eta Angoitia eta Aierdi eta Amoros egongo dira finalean.

Alebinek maila polita erakutsi dute txapelketan. Talde bitan banatuta ibili dira pilotariak eta bakoitzean hiru bikote aritu dira. Dotore ibili dira guztiak, baina Ansola II.ak eta Ibarloza I.ak osatutako bikoteak eta Larruskainek eta Lizardik egin dute aurrera.

Emaitza estuak

Bost bikoteren arteko lehia egon da txikien mailan. Zuzenean lehenengoa finalera pasatzen zen eta borroka horretako irabazle izan dira De Paz eta Mandiola. Lau partida jokatu dituzte, eta laurak irabazi. Finalaurrekoetan erabaki da, barriz, bigarren bikote finalista. Arratek eta Onagoitiak 18 eta 17 irabazi zieten Etxebarriari eta Erkiziari, eta tantu bakar horregatik finalean egongo dira.

Partida estuak jokatu dira baita kadeteen mailan be. Finalaurreko bietan 22 eta 21eko emaitza egon zen. Beraz, guztiek zuten finalean egoteko aukera. Hala ere, aurten Erkizia eta Arkotxa eta Zubikarai eta Lapazaran izango dira finalistak. Nagusietan be ez da erraza izan finalerako pasea lortzea. Gorosabelek eta Zenarruzabeitiak lortu zuten lehenengo, 22 eta 17ko emaitzagaz. Albizuk eta Ansotegik, bestalde, martitzenean lortu zuten aurrera egitea.


'Argia'-k ehun urteko lana jarriko du Interneten, mendea ospatzeko

Milaka argazki eta 2.600 zenbakitik gora argitaratuko dituzte, «modu errazean» kontsultatzeko

Mendea beteko du Argia astekariak 2019ko urtarrilaren 1ean, eta, hori ospatzeko, oparia egingo die herritarrei: urteotan eginiko kazetaritza lan osoa digitalizatu eta Interneten ikusgai jarriko dute. 2.600 zenbakitik gora, dozenaka mila orrialde, eta milaka argazki libre eskainiko dituzte Argia.eus gunean. «Argia-ren ibilbide osoa ospatu nahi dugu horrela, hori delako gure ondarea», esan zuen atzo Urko Apaolaza astekariko kazetariak.

Zenbaki guztiak ikusgai jarriko dituzte, baina harago joan nahi dute Argia-ko kazetariek: ez dituzte zenbaki zaharren PDF irudi soilak eskaini nahi, baizik eta «eduki integratuak». Dena «era errazean» kontsultatzeko moduan jarriko dute, eta irakurleek bilaketak egin ahalko dituzte testuetan. «Euskal Liburutegi Nazionala eratzeko urrats garrantzitsua izango da», Apaolazak esan zuenez. Argia-k 2010ean erabaki zuen edukiak lizentzia librean argitaratzea, eta, orain, fitxategi historikoak libre eskaintzea beste urrats bat da bide horretan.

«Euskal kazeta dekanoa»

Mendea ospatzeko ekitaldiak aurkezteko prentsaurrekoa egin zuten atzo astekariko arduradunek. «Mende bat ez da edozelango urteurrena, eta aspaldi gabiltza prestatzen», esan zuen Bego Zuza kazetako presidenteak. «Euskal kazeta dekanoa izatea aski arrazoi da ospatzeko», gaineratu zuen Apaolazak, baina «gehiago» ere badagoela adierazi zuen: Argia-k euskal kazetaritzan jokaturiko «funtzio erabakigarria» nabarmendu zuen historialari eta kazetariak. «Euskaldunon Egunkaria sortzeko laborategia izan ginen».

Prentsaurrekoan parte hartu zuen Estibaliz Alkortak, Eusko Jaurlaritzako Hizkuntza Politikarako Sailburuordetzako Euskara Sustatzeko zuzendariak. Izan ere, Jaurlaritzaren Kultura sailarekin elkarlanean digitalizatuko dituzte ale guztiak eta argazki bilduma. «Euskarazko komunikabideei balio estrategikoa onartu nahi diegu, eta joan zen astean aurkezturiko plana da horren lekukoa», esan zuen Alkortak. «Zorretan gaude Argia-rekin».

«Zenbat argazki ditugun ere ez dakigu oraindik», esan zuen Apaolazak. Izan ere, kartoizko karpetatan sartuak dituzte milaka argazki, aldizkariaren fitxategi zaharrean. Azken 50 urteetako irudiak dira, Euskal Herriko gizarteko eta politikako gertaerak jasotzen dituztenak.

1919ko lehen egunean argitaratu zuen Zeruko Argia-k lehen alea, Iruñeko fraide kaputxino batzuen ekimenez. 1936ko gerraren ondorengo zapalkuntza giroan, 15 urtez isilik egon zen kazeta, baina 1963. urtean itzuli zen. 1980. urtean kutsu erlijioso oro baztertu zuen, eta Zeruko hitza galdu zuen izenak. Aldizkariak ehun urtean izaniko garapena nabarmendu zuen Xabier Letona kazetariak, atzo. «Ehun urtean, ezer ez da berdin, baina euskara da Argia-ren sortzaileekin eta gero jarraitu zutenekin lotzen gaituen haria».

Astekariak azken urteotan «horizontalsunerantz» eginiko urratsak nabarmendu zituen Estitxu Eizagirre Argia-ko zuzendariak. Erabakiak batzarrean hartu direla eta soldatak parekatu egin direla esan zuen, adibide gisa. «Hedabide gisa, horizontaltasuna dugu ezaugarri», eta, mendeurrenaren harira, prozesu horretan, «beste pauso esanguratsu bat» emango dutela iragarri zuen Eizagirrek. Ez zuen, ordea, gehiagorik zabaldu nahi izan, urrats hori zer izango den «aurrerago jakinaraziko» dutela esanez.


Rockaren mitoak, Sondikan

BBK Music Legends Ola BBK Zentroan, Sondikan, ekainaren 29 eta 30ean egingo dute jaialdiak Steve Winwooden, John Caleren eta Jeff Becken zuzenekoak eskainiko ditu, besteak beste.

BBK Music Legends jaialdiak hirugarren edizioa ospatuko du asteburu honetan, ekainaren 29 eta 30ean, Sondikan, Ola BBK Zentroko lorategian.

Ostiralean, 17:00etatik aurrera, agertokira igoko dira Siniestro Total, Gari & Maldanbera, Mavis Staples, Wilko Johnson eta Steve Winwood.

Bihar, larunbatarekin, jardunaldia goiz hasiko da. 14:30ean, Motxila 21 nafar taldea agertokira irtengo da eta jardunaldiari jarraipena emango diote Moonshakersek, Dead Broncok, Ana Popovicek, John Calek eta Glenn Hughesek (bere kantuak eta Deep Purpleren klasikoak joko ditu). Gauari amaiera emateko, Jeff Beckek hartuko du lekukoa inguruan Vinnie Colaiuta bateria-jotzailea (Sting, Eric Clapton, Leonard Cohen…) eta Rhonda Smith baxu-jotzailea (Prince, Beyonce…) dituela, besteak beste.

Bonuen prezioa 95 eurokoa izango da, eta egun bakoitzeko sarrerena 60koa.


Masen aurkako kereila jartzeari uko egin dio Kataluniako Fiskaltzak

Hori dela eta, Torres-Dulcek fiskalen batzarra deitu du, Kataluniako Fiskaltzaren ezezkoa jaso eta gero.

Eduardo Torres-Dulce Estatuko fiskal nagusiak Artur Mas Generalitateko presidentearen aurka kereila jartzea agindu dio Kataluniako fiskal gorenari, baina hori aurka agertu da.

Hori dela eta, Torres-Dulcek fiskalen batzarra deitu du, Kataluniako Fiskaltzaren ezezkoa jaso eta gero.

"Estatuko fiskal nagusiak uste du kereila jarri beharra dagoela Kataluniako Auzitegi Nagusian, eta hori egitea agindu du gaur. Jose Maria Romero de Tejada Kataluniako fiskal nagusiaren ustez, baina, hori ez da egokia, eta hala jakinarazi du arratsaldeko azken orduan", esan du Estatuko Fiskaltzak.

Kataluniako fiskalburuak gainerako fiskalak deitu zituen ostiralean, eta gehienak kereila jartzearen aurka agertu ziren.

12 salaketa Masen aurka

Kataluniako Justizia Auzitegi Nagusiak Artur Masen aurkako lehen 12 salaketak jaso ditu astelehen honetan. Hain zuzen ere, desobedientzia delitua egotzi diote, A-9ko kontsulta egiteagatik.

Auzitegiaren esanetan, Martorelleko, Terrassako eta Gavako epaitegietatik iritsi dira salaketak, baina, horietan, epaileek Auzitegi Nagusira igorri dituzte, Mas foruduna delako.

Auzitegiak epaile bat esleitu dio salaketa bakoitzari, eta Fiskaltzari igorriko dizkiote, izapidetzen hastearen alde edo aurka dagoen esan dezan.

Rajoyk Masi erantzun dio

Bestalde, Mariano Rajoy Espainiako Gobernuko presidenteak gutun batean erantzun dio Artur Masi, eta independentismoaren aurrean duen jarrera "berbera" dela esan dio.

Gainera, hilaren 29an Bartzelonara joango dela iragarri dio, PPren jardunaldi batzuetan parte hartzeko.

A-9ren ostean Kataluniara egindako lehen bidaia izango da, eta, horretan, bere jarrera azalduko du berriro.


San Pedro Jaien egitaraua eta omenduak aurkeztu ditu Udalak

2013. urteko San Pedro jaiak gainean ditugu eta aurtengo egitaraua prestatuta, festetako hainbat xehetasunen inguruko azalpenak emateko asmoz prentsaurrekoa egin zuen ostiral arratsaldean Festa eta Gazteria sailak, Taxio Arrizabalaga zinegotziak gidatuta. Hiru hilabete iraun dituen JAIETAN BLAI parte-hartze prozesuaren ostean, finkatuta geratu da gure herriko jaiek aurten izango duten egitaraua. Herritarrek gaikako parte-hartze bileren bitartez eta Internet bidez egindako 67 proposamenekin euren ekarpenak egin dituzte.

Alboka, Beltzak eta Solaskideko omenduak eta Udaleko arduradunak ostiraleko prentsaurrekoan.Jaiak ekainaren 28an hasi eta uztailaren 1era arte luzatuko dira. Aurtengoan ere Okendo plaza jaien gune nagusi bilakatzea da helburua elkarte eta talde ezberdinen ekimenak bertan txertatzeko.

Sorgin Jaiak-ek, bere aldetik, ekainaren 27an ekingo dio festari. Iaz bezala, aurten ere txosna Okendon kokatuta egongo da eta eskenatoki nagusia banatu egingo dute Ttakun, Sorgin Jaiak eta Udalaren artean. Udaletik positibotzat jo dute eskema honi jarraipena ematea, “herri ekimena inoiz baino indartsuago dabil, parte hartzeko gogoa eta gauzak egiteko iniziatiba izugarria da, eta udalak hau babestu besterik ezin duela egin deritzogu”.

Alboka, Beltzak eta Solaskide

Herriko hiru elkarte horiek omentzea erabaki du Udalak aurtengoan, herriarengatik egiten duten lana “aitortu eta eskertu” asmoz. Omenduek izango dute ekainaren 28an txupina bota eta aurtengo pregoia irakurtzeko ardura eta ekainaren 29an omenaldia egingo zaie Kultur Etxean, 13:00etan.

Alboka Abesbatza 25. urteurren ospakizunekin murgilduta dabil azkenaldian, herritarron belarriak “goxatuz” eta Udalaren esanetan kantatzeaz haratago, “lan didaktikoa” burutuz, gaztetxoenei “musikarekiko maitasuna eta miresmena” transmitu izana eskertu nahi die Udalak urte guzti hauetan.

Beltzak Rugby eskolak ere 25 urte baino gehiago daramatza jo eta su errugbiaren balioak lau haizetara zabaltzen. Udaletik azken urte hauetan izandako “bilakaera eta gorakada” nabarmendu nahi izan dituzte eta gazteenei kirolarekiko “errespetua” transmititu izana eskertu nahi izan diote.

Azkenik, Ttakunek kudeatutako Solaskide Programa saritu nahi izan dute. Euskaldun berriei mintzapraktika eta inguru euskaldun batean txertatzeko aukera ematen die programa honek eta euskaldun berriak eta euskaldun zaharrek elkarrengandik lagunarte goxoan ikasteko aukera baliatzen dute. Arrizabalagaren hitzetan, “Solaskide programa bera baino, “solaskideak” izan dituzte gogoan omenaldi hau proposatzerakoan: “Horrelako ekimen bat sustatu eta martxan jartzeari meriturik kendu gabe, baina hemen benetazko esforzua eta konpromezua solaskideena da; euskaraz mintzo bai, baina hizkuntza bera erabiltzeko testuinguru egokirik eduki ez arren, hau sortu, bilatu eta garatzeko lana egiten ari diren guzti horientzat da omenaldi hau”.

Taxio Arrizabalaga prentsari azalpenak ematen.Programako hainbat xehetasun

Ekainaren 28an izango dira txupinazoak (haurrena 12.00etan eta orokorra 19.00etan), Sorgin Dantza, Zikiroa eta Beteranoen danborrada. Horretaz gain, kale animazioa ere izango da herrian, eta gauean, Gozategi eta karaokea Okendo plazan.

Ekainaren 29an berriz, larunbata, haurrentzako ekintzak, kale antzerkiak eta herri kirolak izango ditugu. Baita omenaldia ere 13.00etan, Manuel Lekuona Kultur Etxean. Anai-Arrebak eta Blues Thorpes taldeek eskainiko dituzte Okendoko kontzertuak, baina honetaz gain, Zozongo batukada, Dj emanaldia eta txaranga ere izango dira goizaldeko ordu txikietara arte.

Ekainaren 30ean, igandez, goizaldeko poteoa girotzeko txalaparta ikuskizun bat, kantu jira eta haur danborrada izango dira herrian. Arratsaldean berriz sagardo dastaketa, erromeria eta beste hainbat kale ikuskizun txaranga soinuz lagunduta.

Uztailaren 1a, festetako azken eguna, haur eta gaztetxoentzat izango da. Ostadarrek lagun talde eta familientzat herri jolasak antolatuko ditu eta ostean, apar festa izango da. Bukatzeko, Okendon, Abiba diskojaia eta nola ez, baita su festak eta zezen suzkoa ere.

Eskerrak herritarrei

Udalaren izenean eta Gazteria, Festak eta Kirola departamentuaren izenean, aurtengo programa honen osaketan parte hartu duten herritar guztiei eskerrak eman nahi izan dizkie Taxio Arrizabalak: “Haiek gabe ez dago festarik”. Gogoan izan du era berean Arantxa Zulaika Arka, kartel lehiaketa irabazi duen lasarteoriatarra eta azkenik herritar guztiak “festetan parte hartzera, ondo pasatzera eta gozatzera” gonbidatu ditu.


Ortuzarrek dio espetxe politika "oxigenoa" dela ezker abertzalearentzat

EBBko presidentea kritiko agertu da Madrilen "geldotasunaz".

Andoni Ortuzar Madrilen izan da, Forum Europak antolatutako gosari informatibo batean. Nabarmendu du EAJren asmoa ez dela legetik kanpo dagoen espetxe politika bat izatea, baizik eta Zigor Kodea ohiz kanpoko irizpiderik gabe ezar dadila. Politika "bidezkoagoa eta adimendunagoa" aldarrikatu du.

Ortuzarren arabera, espetxe politikak ez die onik egiten ez Espainiako Gobernuari ezta biktimei ere. Haren iritziz, soilik ezker abertzaleari egiten dio mesede, pausoak ez egiteko "oxigeno baloi bat" delako. Horrekin batera, Espainiako Gobernuak ETAren amaiera kudeatzeko garaian duen "gelditasuna" kritikatu du. "ETAk hiltzen zuenean Espainiako gobernu guztiek hitz egin zuten erakundearekin. ETAk hiltzen zuen bitartean, alderdi demokratikoak akordio zabal eta egonkorrak lortzeko gai izan ginen. Eta, ETA herrritarren eskakizunen menpe jarri den garai honetan, ez PP ezta Espainiako Gobernua ere ez dira armagabetzea egiaztatzea errazteko eskakizunei erantzuteko gai".

Horrez gain, PP eta PSE-EEri Eusko Legebiltzarreko bakerako lantaldera itzultzeko deia egin die, eta Espainiako Gobernuak ere arlo horretan pausoak eman beharko lituzkeela uste du; haren iritziz, "Bake eta Bizikidetzarako Estatu Politika planteatu" beharko luke, "Eusko Jaurlaritza eta euskal alderdiak" kontuan hartuz.

"Porrotak eta gabeziak"

EH Bilduko Marian Beitialarrangoitiak eta Oskar Matutek Donostian ATHari buruz egindako agerraldian esan dute Jaurlaritzak "suzko hesi" moduan erabiltzen duela presoen gaia, bake prozesuaren kudeaketan izandako "porrotak eta gabeziak estaltzeko".

Azken egunetan, EAJk eta ezker abertzaleak presoen egoera izan dute hizpide, eta ardurak elkarri egozten eta kontuak eskatzen aritu dira. EAJk presoei egotzi die beren egoerak hobera ez egitearen erantzukizuna. Sortuk jeltzaleei esan die badakiela "espetxe politika aldatzea inoiz baino premiazkoagoa" dela, eta bide horretan lan egin dezala eskatu.


Aste santurako kamarak berotzen

Aste santuko irudi onenak saritu nahi ditu lehiaketak

Aste Santuko XI. Argazki Lehiaketa antolatu du Hondarribiko Udalaleko Turismo departamentuak. Aste santuari lotutako argazki onenak saritu nahi dituzte, eta hiru sari banatuko dira, 500, 400 eta 300 eurokoak.

Parte hartu nahi duenak, hemen aurkituko ditu oinarriak.

Apirilaren 29ra arte dago argazkiak aurkezteko epea eta datorren urteko aste santuko erakusketa osatzeko balioko dute. Halaber, iazko lehiaketako argazkiak erakutsiko dituzte aurten.


50 urte Legazpi eta Gabiria artean

Aizaleku mendiko gurutzeak 50 urte bete zituen igandean. Mendi hori Legazpi eta Gabiriako lurretan dago eta, beraz, bi herrietako bizilagunek elkarrekin ospatu zuten urteurrena.

Legazpiarrak eta gabiriarrak Aztirian elkartu ziren eta elkarrekin joan ziren Aizalekura. Han, meza egin zuten. Ondoren, bi herrietako bertsolariek eta dantzariek bertso eta dantza saioa eskaini zuten. Bukatzeko, luntxa egin zuten. Festan parte hartu zuenetako bat Pedro Gabiria legazpiarra da. «Oso ondo pasatu genuen. Oso giro ona egon zen».

Duela 50 urteko bertsoak

Gabiriak duela 50 urteko inaugurazio festan ere parte hartu zuen. Ez da bi festetan parte hartu duen bakarra. «Zabaleta baserriko Juan Zabaletak ere bi festetan parte hartu du. Igandean, 86 urterekin, Aizalekura igo zen. Berarekin hitz egin nuen eta… Iñaki Azarola bertsolariak duela 50 urte botatako bertso bat gogoratzen zuela esan zidan! Hala dio bertsoak: Lehen Korostin gurutze bat genuen, eta orain Aizalekun berria, bien artean zain dezatela, Legazpiko herria».

Gabiriak Aizalekuko gurutzea oso maitea du. Izan ere, bera izan zen gurutze hori egin zuenetako bat. Gurutzea egin aurretik, Gabiriako nobizioek egindako kono formako dorre bat egon zen bertan. Harriekin egin zuten, hormigoia erabili gabe, eta pasiotarrak Eubara joan zirenean dorrea erori egin zen.

Hori ikusirik, Gabiriak Angel Belda bere lagunari gurutze bat egitea proposatu zion. Biek galdaragintzan lan egiten zuten, Patrizio Etxeberriaren enpresan, eta beraien nagusiari lantegian gurutze bat egiteko baimena eskatu zioten. Jose Iñurritegiren eta Jose Antonio Aizpeolearen laguntzarekin egin zuten gurutzea.

Harriak eramateko eta gaina txukuntzeko orduan, berriz, beste legazpiar askoren laguntza jaso zuten: Juan Jose Deba, Antonio Azurmendi, Juan Mari Azurmendi, Segundo Santesteban, Baldomero Urmeneta… Legorburu baserriko Ramona Arriolak prestatzen zuen janariari esker, indarrak berritzen zituzten.

Inaugurazio egunean meza egin zuten eta ondoren Iñaki Azarola eta Bittor Agirre bertsolariek abestu zuten. Ondoren, Aztiriara jaitsi ziren. Bertan, Itxaropena taldeko dantzarien saioa egon zen.

Ordutik dagoeneko 50 urte igaro dira eta Aizalekuko gurutzea lehen egunean bezain eder ageri da. Bi milimetroko lodiera du, herdoilezina da eta molibdenoari esker dirdira egiten du.


Laurgaingo nondik-norakoak azaltzen dituen liburua, Zarautzen salgai

Laurgain etxeko zaindaria izan zen urte askoan Joxe Mari Lertxundi. Iragana gogoratuz liburuan bildu ditu bertako bizipenak eta oroitzapenak, baita bertsolaritzako hainbat pasarte ere. Zarauzko bizilagun den Joxemari Iriondo aurkezle eta kazetaria arduratu da liburuaren edizioaz.

Gipuzkoako Foru Aldundiak Auspoa saileko 336. zenbakia argitaratu berri du, Joxemari Lertxundiren (Aia, 1932) Iragana gogoratuz liburua, hain zuzen ere. Lertxundi Laurgain etxeko zaintzailea izan zen urte luzez, eta bertako oroitzapenk eta bizipenak jaso ditu lanean. Abenduaren 27an aurkeztu zuen argitalpena, bere herriko udaletxean bertan, eta Nekane Arrizabalaga Aiako alkatea, Joxe Mari Iriondo edizioaren arduraduna eta Pello Esnal zarauztarra izan zituen lgun aurkezpen ekitaldian.

Joxe Mari Iriondo kazetariak lanaren nondik-norakoak azaldu zituen. "Aiako herriari eta inguruari dagozkion gogoetak eta istorioak dakarzkigu Joxe Mari Lertxundik lan honetan. Bizitzan zehar bere inguru hurbilean izan dituen historia eta istorio zahar eta berri interesgarriak jaso eta metatu ditu orain ere. Izan ere, Laurgaingo basetxe maitagarria utzi zuenetik asti gehixeago izan du horrelako lanetarako".

Horrez gain, Iragana oroituz lanean bertsolaritza munduko hainbat pasarte ere biltzen ditu Lertxundik. Hori dela eta, Iriondok eta Arrizabalagak Lertxundiren ibilbide profesionala ez ezik, bertsolaritzan utzitako aztarna ere nabarmen landu zuten aurkezpenean: "Idazle eta Laurgaingo zaintzaile ez ezik, bat-bateko bertsolari, bertso-jartzaile eta bertsozale porrokatua ere dela esan behar dugu Lertxundi". Halaxe aitortu zuen protagonistak berak ere: "Etxean bertsozaletu nintzen, gure aitak bertso zahar asko kantatzen zituen, eta bat-batekoak ere tartekatzen zituen sarri".

Laurgain etxea

1965. urtean hasi zen Joxe Mari Lertxundi etxea zaintzeko lanean. "Laurgain etxea nire etxetzat nuen, hura zaintzea izan zen nire betebeharra eta nahia bertan lanean hasi nintzenetik", azaldu zuen Lertxundik aurkezpenean. Gipuzkoako Foru Aldundiak Parke Naturalen sarea sustatu zuen denboran ere, aiarra Laurgain etxean zen lanean. "Hasiera-hasieratik bizi izan nuen Pagoeta Parke Naturalaren sorrera, eta aldaketa nabarikoa izan zen", gogoratu zuen Lertxundik. Ildo horretan, nabarmendu zuen, "Laurgain etxea, diktadura garaian, aterpe moduko bat izatera" heldu zela berarentzat eta aiar zein ingurukoentzat. "Ondoren, demokraziaren etorrerarekin, bisitariei ireki zitzaien etxea, bere alde onekin eta txarrekin".

Salgai, Zarautzen

Gipuzkoako Foru Aldundiak Iragana Oroituz liburuaren 400 ale argitaratu ditu, eta salgai daude Zarauzko Garoa liburu dendan eta Donostiako Koldo Mitxelenan. Horrez gain, Auspoako bazkideek ere eskuragarri izango dute Lertxundiren lan berria.


Posta bidezko botoa sustatuko du Jaurlaritzak

1.788.602 pertsonak izango dute boto eskubidea uztailaren 12ko hauteskundeetan.

Eusko Legebiltzarrerako hauteskundeen deialdia gaur argitaratu da Euskal Autonomia Erkidegoko Aldizkari Ofizialean. Errolda martxoaren 1ean itxi zen, eta guztira 1.788.602 pertsonak osatuko dute hautesleria uztailaren 12ko bozetan; duela lau urte baino ia 10.000 herritar gehiago da hori. Lurraldeei dagokienez, 947.393 Bizkaikoak dira; 583.063, Gipuzkoakoak, eta 258.146, Arabakoak. Espainiako Estatutik kanpo bizi diren eta botoa emateko eskubidea duten pertsonei dagokienez, 2020an 75.669 pertsona izango dira.

Hain justu, uztailaren 12an jendea pilatu ez dadin, litekeena da posta bidezko botoa indartzea. Josu Erkoreka Jaurlaritzako bozeramaileak aurreratu du bide hori baliatzeko epea bi hilabetetik harago luzatzea eskatuko duela. Erkorekak nabarmendu du Jaurlaritza dagoeneko hasi dela hauteskundeak antolatzeko lanean, eta iragarri du posta bidezko botoa sustatuko dutela.

Apirilaren 5eko hauteskundeak bertan behera utzita, prozedura osoa hutsetik hasi behar dute orain, eta data inportanteenak aletu ditu Eusko Jaurlaritzak gobernu kontseiluan. Esaterako, posta bidez bozkatu nahi dutenek gaurtik uztailaren 2ra bitartean eskatu ahal izango dute posta bidez bozkatzeko aukera. Espainiako Estatutik kanpo modu iraunkorrean bizi diren eta bozkatu nahi duten pertsonek maiatzaren 19tik ekainaren 13ra bitartean eskatu ahal izango dute.

Maiatzaren 25etik aurrera egongo da ikusgai hauteskunde errolda udaletan eta kontsulatuetan, eta egun horretan zabalduko da arlo horretako erreklamazioak egiteko epea. Ekainaren 13tik 17ra bitartean, berriz, hauteskunde mahaiak osatuko dituzten pertsonak izendatzeko zozketak egingo dituzte. Ekainaren 14tik 20ra bitartean jakinaraziko zaie izendapena mahaiak osatuko dituztenei, eta, ohi bezala, mahaiak zabalik egongo dira 09:00etatik 20:00etara.

Kanpaina ekainaren 26tik uztailaren 10era bitartekoa da, berez. Baina hori murrizteari buruzko eztabaidan, ez datoz bat alderdiak.

www.hauteskundeak.eus webgunearen bidez eskuratu ahal izango da abian jarri den prozesuari buruzko informazio guztia.


Zumezko jolas parkea eraikitzen

Txatxilipurdiko kideek, ludotekatako neska-mutikoekin eta Garaion elkarteko kideekin batera zumezko jolas parkea eraiki dute Biteri plazan.


Karmen jaiek alaitasuna

eman zioten kaxkoari atzo

Juli Ayerra izango da alkate berria datorren Karmen jaietara arte. Pineda harategiko Iñaxi, Benita eta Juan Manuel omendu zituzten baita ere. Arratsaldean, karta jokoak eta sardin jatea izan ziren.

Kaxkoan Karmen jaiak ospatu zituzten atzo, urtero bezala, uztailak 16 dituen egunean. Nafar kalean Amabirjina jarri eta egunean zehar kalea bizitzeko ekitaldiak izan ziren. Eguerdian Juli Ayerrak urte guztirako alkate titulua ematen dion makila hartu zuen eta gero, Pineda harategiko Iñaxi Erdoziak, Benita Urruzolak eta Juan Manuel Pinedak herritarren omenaldia jaso zuten harategi kanpoan, emozioz betetako ekitaldian.

Juli Ayerrak alkate makila hartu zuen jendetzaren aurrean

Eguerdian, jendetzaren aurrean, izendatu zuten Alkate berria Tilosetan. 12:00ak pasata, bere etxeko balkoian, Aukera kafetegi gainean, ageri ziren Juli Ayerra, iazko alkate Xanti Lujanbio Prailia eta Juanjo Uria, hizlari lanetan aritu zena. Uriak alkate berria izango denaren bizitza errepasatu zuen, ´Juliak aurkezpen haundirik behar ez duen arren`, eta kaxkoko azken bi alkateak gogoan izan zituen; Luis LLopìs eta Xanti Lujanbio. Ondoren, ekitaldira joandako haur eta helduak bertsotan jarri zituen, eta Juli alkate berriari eskainitako bi bertsoetatik lehenengoa kantatzen zen bitartean Ayerrak alkate makila eta bi muxu jaso zituen Xanti Lujanbiorengandik. Bertsoek dantzarien agurrari eman zioten pasu gero. Azkenik, makila eskuetan zuela, Juli Ayerrak eskerrak eman zizkien azaldutako denei eta musu asko bidali zizkien. Barre algarak sortarazi zituen bukaeran ondo portatzen ez denari ´makilarekin buruan emango diola` esaterakoan eta txalo zaparradak ondoren, balkoitik agurtzerakoan.

Pineda harategian omenaldia ondoren

Ondorenean, Pineda harategira mugitu zen jendea guztia, bertan Juan Manuel Pineda, Benita Urruzola eta Iñaxi Erdozia omendu behar baitzituzten. Juanjo Uriak, oraingoan mikrofonorik gabe, harategiaren gaineko hainbat argibide eman zituen eta Juliri bezala, joandakoek omendutako hirukoteari pare bat bertso kantatu zizkieten, eta agurra dantzatu ere bai bi dantzari gaztek. Lehenengo bertsoa Iñaxi Erdoziari zuzendua zijoan, harategia 1944an ireki zuen 92 urteko amonari, eta bigarrena haren seme Juan Manuel Pinedari eta Benita Urruzolari, harategian azken 37 urtetan lan egin dutenei. Lore sorta eder bat eman zioten bakoitzari eta ondoren Benitak hartu zuen hitza eta Andre kaleari izena eman zioten emakumeak izan zituen ahotan. Bere hitzaldia horrela bukatu zuen: ´ahal degun bitartean jarraituko degu kalean gora eta behera`. Nahikoa txalo egin zieten omenduei eta bukatzeko, Juli Ayerrak goxokiak bota zituen jende artera, Karmen jaiak inauguratutzat emanda.

Goizean haur jolasak; arratsaldean karta jokoak eta sardina jatea

Udalekuetako haurrak Kaxkoko kaleetan ibili ziren atzo goizean, jolasean, horretarako prestatutako 13 gunetan. 12 talde osatu zituzten begiraleek eta uztaiarekin, globoekin, arraunean, harrapaketan, oiloa, azeria eta sugean eta abar ibili ziren. 09:30etatik 11:30etara ibili ziren haurrak eta gero hamaiketakoa egin zuten Tilosetan eta alkate izendatzea ikusten izan ziren. Arratsaldean, karta jokoan aritu ziren auzotarrak. Eskola eta mus txapelketa kale Nagusian jokatu zen aurten, estreinakoz, baina izan ziren Kardaberaz kalean punttuan jokatu zutenak ere, giro onean. 20:00ak aldera sardina jatea eta sari banaketa egin zuten Plaza Berrin.


Zach Kirschbaum Ointxe!-ko jokalaria etxera itzuli da

Las Vegas (Nevada) atzean utzi eta jokalari profesionala izateko etorri zen orain dela bi urte Zach Kirschbaum Arrasatera, eta harrezkero Ointxe! saskibaloi klubeko jokalaria da, zapatuan, baina, Estatu Batuetara joan zen gertukoek hala gomendatuta.


Aiaran familia artean gozatzeko arratsaldea

Luiaondon familia artean gozatzeko ekintzaz beteriko arratsaldea izango dute. Antzerkia, sari banaketa eta askaria! !

Noiz? ABENDUAren 30ean, 17.00etatik 19.00etara

Non? LUIAONDOKO SOZIALEAN

Zer?

"Tina" haur-antzerkia, Zirkun Zirko taldearen eskutik

Gabonetako posta-ipuin-komiki Lehiaketaren sari-banaketa

Askaria


San Martzialeko batailaren bigarren mendeurrena, Musika Hamabostaldiarekin

Gaur goizean aurkeztu dute kontzertua

Donostiako Musika Hamabostaldiak geldialdia egingo du Irunen abuztuaren 24an. Bertan, San Martzialeko batailaren bigarren mendeurrenaren harirako kontzertu berezia egingo dute, San Martzialeko ermitan bertan, 19:00etatik aurrera. Ermitaren tokia mugatua da, hortaz, bihartik (asteartea) aurrera jaso ahal izango dira gonbidapenak Irungo Turismo Bulegoan, pertsona bakoitzeko bi gehienez. Kontzertuan parte hartuko dute Ametsa Abesbatzak, Kemen Dantza Taldeak, eta Amets Arzallus bertsolariak, denak ala denak Jon Aizpururen zuzendaritzapean.

Gaur aurkeztu dute kontzertua Donostiako Musika Hamabostaldiaren zuzendari Patrick Alfayak, eta Irungo Udaleko Kultura Saileko ordezkari Belen Sierrak San Martzialeko ermitan bertan, Ametsako nahiz Kemeneko kideekin batera. Sierrak nabarmendu du egun berezia izango dela abuztuaren 24koa, astebete geroago mendi horretan egin zen borrokaldiaren bigarren mendeurrena beteko delako, eta emanaldian Irungo taldeek garrantzia berezia izango dutelako


Skate eta patinaje ikastaroak antolatu ditu Mundakako Udalak

Mundakako Udalak ume eta gazteei zuzendutako ikastaroak antolatu ditu udara begira. Hain zuzen ere, skate eta patinaje ikastaroak antolatu dituzte.Ekainaren 20tik 24ra emango dute patinaje ikastaroa, eta 6 eta 12 urte bitarteko ume eta gazteei zuzenduta dago. Jakinarazi dutenez, gehienez 20 umek parte hartu ahalko dute ikastaroan.Patinaje ikastaroa kiroldegian eskainiko dute, 10:30ean hasi eta 12:00etara bitartean. Antolatzaileek jakinarazi dutenez, parte hartzaileek derrigorrezkoa izango dute ikastarorako babesak eramatea, bestela, «ezingo dute parte hartu».Skate ikastaroa, berriz, uztailerako antolatu dute, eta 5 urtetik gorako umeek parte hartu ahalko dute. Bi txanda egongo dira: lehenengoa uztailaren 4tik 8ra; eta bigarrena, uztailaren 11tik 15era. Bien ordutegia 16:30etik 17:30era izango da.Izena eman beharraTurismo Bulegoan (94-617 72 01) edo kiroldegian (94-617 71 42) eman daiteke izena bi ikastaroetarako. Emailez ere egin daiteke, gonkirola@gmail.com-era idatzita.


Emakumeen ikasturte bukaerako jaialdia izango da ekainaren 14an

Datorren ostiralean egingo dute Emakumeen Txokoko Jabetze Eskolen barruko ekintzetan parte hartu duten emakumeek ikasturte bukaerako jaialdia, 18:30ean hasita. Sanagustin kulturgunean umorezko bakarrizketa saioarekin hasiko dituzte ekintzak, eta ondoren, bertso poteo feminista eta afaria egingo dituzte. Afaritarako txartelak Emakumeen Txokoan eros daitezke.

Ikasturte bukaera iritsi da, eta Azpeitiko Udalak eta Emakumeen Mahaiak urtero egin ohi duten moduan, jaialdiarekin emango diote 2018-2019 sasoiari bukaera herriko hainbat emakumek. Hain zuzen ere, ikasturtean zehar Emakumeen Txokoan Jabetze Eskolen barruan egin dituzten ikastaroetan eta ekintzetan parte hartu duten herritarrek beren esperientziak partekatzeko eta ikasitakoaren emaitza plazaratzeko jaialdia izango da datorren ostiralean, ekainaren 14an, egingo dutena. 18:30ean hasiko dira ekitaldiak, Sanagustin kulturgunean.

Lehenik, Bakean dagoena bakean utzi umorezko bakarrizketa saioa eskainiko dute Mirari Martiarenak eta Idoia Torregaraik kulturgunean. Ondoren, 19:30ean, plazan hasita, bertso poteo feminista egingo dute, Julene Iturbe, Maddi Aiestaran eta Lierni Rekondo bertsolariekin. Hura bukatzean afaria egingo dute Sanagustinen. Emakumeen Txokoan jarri dituzte salgai afaritarako txartelak: langileek hogei euro ordaindu beharko dute otordua, eta langabeek, hamar euro. Eta afalostea gitarra saioarekin girotuko dute herriko hainbat emakumek.

Datorren ostiralekoa izango da ikasturte bukaerako ekitaldi nagusia, baina dagoeneko hasi dira ekintzekin; izan ere, astearteaz geroztik, Sanagustinen ikusgai dira eskulan tailerrean parte hartu duten emakumeek egindako lanak.


Xabier Lizaso: "Paralelismo handiak daude Xenpelarren eta Chopinen artean"

Xabier Lizaso piano-jotzaileak eta Andoni Egaña bertsolariak Bi arreba ikuskizuna taularatuko dute igandean, Bertso Astearen baitan. 18:00etan hasiko da, Sanagustin kulturgunean, eta sarrerak kulturguneko webgunean eskuratu daitezke.

Erniarraitzen Bertso Astearen baitan, Bi arreba ikuskizuna taularatuko dute Xabier Lizasok eta Andoni Egañak igandean, 18:00etan, Sanagustin kultugunean. Bertsolaritza eta musika klasikoa bat eginik; Frantzisko Petrirena Rekondo Xenpelar eta Fryderyk Franciszek Chopin eskutik hartuta, alegia. Baten lirika eta bestearen musika. Lehenengoaren arreba, eta bigarrenaren arreba. Bi artista guztiz ezberdinek antzekotasun asko dituztela erakutsiko du Xabier Lizaso (Orio, 1965) piano-jotzaileak, bertsolari zarauztarrarekin batera. Hona hemen biharko egunkarian piano-jotzaileari eginiko elkarrizketaren aurrerapen:

Chopinen arreba, batetik, eta Xenpelar-en arreba, bestetik. Kasu honetan, piano-jotzaile bat eta bertsolari bat oholtza gainean; eta, batak, musika klasikoa du ardatz, eta besteak, bertsoak. Nola sortu zitzaizuen biak uztartzeko ideia?

Egia esan, ideia ez zen nirea izan, ezta Andoni Egañarena ere. Nire lehengusu batena baizik. Hortik abiatuta, Egaña eta biok nire etxean elkartu ginen, eta balkoian jarrita hitz egiten hasi ginen. Solasaldiak aurrera egin ahala, Egaña konturatu zen niri Chopin asko gustatzen zitzaidala, askotan aipatzen nuelako, eta berehala Xenpelar-ekin parekatu zuen. Garai bertsukoa izateaz gain, biek arreba izan zuten alboan haien azken egunetan. Gertakari horri tiraka, gero eta antzekotasun gehiago zituztela ikusi genuen, eta halaxe ekin genion proiektuari.

Printzipioz, nahiko korapilotsua dirudi bi pertsonaia hauek bat egitea, baina horrela kontatuta nahiko bizitza antzekoa izan zutela ematen du.

Bai, hala da. Gero, bakoitzak berean (Chopinek musikan, eta Xenpelar-ek hitzetan) berritzaileak izan ziren. Chopinek, esaterako, musika erabiltzeko beste modu bat sortu zuen, baita pianoa jotzeko teknika berri bat ere, nahiz eta orduan inork kasurik ez zion egin. Egun, ordea, pianorako erabiltzen dugun teknika Chopinek garai hartan proposaturikoa da. Alde horretatik, paralelismoa handiak daude bien artean.

Bi arreba ikuskizunak oholtza gainean elkartu ditu orain. Nola egituratuta dago emanaldia?

Bien bizitza kontuan hartuta, eta ikuskizunaren izenburuaren haritik, Chopinek arrebari idatzitako pieza ezagun batekin hasten gara. Hain zuzen ere, El pianista filmaren hasieran agertzen den nocturno-arekin. Ezaguna denez, jendeari ez zaio aspergarria egiten. Pieza jo ondoren, berriketan hasten gara bakoitzaren istorioa kontatzen, euren bizitzako bitxikeriak hartuz. Bitxikeria horietan Chopinen piezak eta Xenpelar-en bertso ezagunak txertartzen ditugu, eta, era berean, elkarren gaiak lotzen saiatzen gara. Chopinek egun tragikoak izan zituen bizitzan zehar. Adibidez, Varsovian gerra hasi zen, bera Vienan kontzertu bat ematen ari zela, eta berria jaso bezan pronto, obra bat idatzi zuen. Xenpelar-ek ere gerrari buruzko bertsoak idatzi zituen, eta horiek Egañak abesten ditu, nik pianoz lagunduta.

Ikuskizun honek bi publiko mota erakar ditzake. Bertsozaleen eta musika klasikoaren zaleen bilgunea izan nahi al du?

Helburua hori da. Nik bertsolaritza aspalditik dut gustuko, baina ez naiz aditua. Egaña alboan izan da, askoz ere gehiago ikasi dut. Ez bertsolaritza bakarrik, baizik eta bertsolariak zer nolako sentsazioak izaten dituen publiko aurrean jartzerakoan. Egañak berak ere onartu dit asko harritu dela musikarion prestaketarekin. Izan ere, Chopinen piezak fisikoki asko eskatzen dute, eta emanaldia hasi aurretik eskuak ur berotan berotu behar izaten ditut, muskulatura prest eta lasai edukitzeko, hain justu ere. Egaña zur eta lur geratu zen nire ohiturarekin. Egia esan, elkarrengandik asko ikasten ari gara, eta jendeak ere hori ezagutzea nahiko genuke.

Proiektua erronka handia izango zen biontzat, ezta?

Hasiera batean, bai. Lehengusuak musika klasikoa bertsolaritzarekin uztartzeko ideia bota zidanean, ez nuen garbi ikusten nola bideratu genezakeen. Egaña eta biok gaiaz solasean hasi ginenean, honako hau sortu genuen. Ni oso gustura nago emaitzarekin, eta uste dut Egañak ere gauza bera esango lukeela.

Lehengusuak ideia aurkeztu zizunean garbi al zeneukaten Andoni Egañak izan beha rzuela bertsolaria?

Nire lehengusuak, behintzat, garbi zeukan. Dena den, hori Bertsozale Elkarteak erabaki du. Gu haiekin harremanetan jarri ginen, eta bat etorri ziren lehengusuaren ideiarekin. Egaña aipatzen zuen lehengusuak, bere ibilbideagatik eta nortasunagatik, eta, egia esan, oso erraza izan da berarekin lan egitea.

Hiruzpalau hilabete pasatu da Bi arreba ikuskizuna estreinatu zenutenetik, eta, harrezkero, antzokiz antzoki zabiltzate. Espero zenuten harrera izaten ari al da?

Jendea harrituta geratu da ikuskizuna ikusi ondoren. Saio bukaeran komentatu digutenaren arabera, ez zuten uste bertsolaritzak eta musika klasikoak zerikusirik izan zezaketenik. Guri edo, behintzat, niri hasieran gertatu bezala. Harrigarria egin zaie nola uztartzen ditugun. Antza denez, oso erraz jarraitzen dute bi orduko saioa, eta asko ikasten dute Chopini eta Xenpelar-i buruz.

Proiektu honekin ez ezik, kontzertu didaktikoekin ere buru-belarri zabiltza azken urteetan.

Duela 20 urte inguru hasi nintzen Kutxa Fundazioarekin lanean, eta ez dakit nondik datorkidan, baina txikitatik izan dut musika klasikoa zabaltzeko behar edo nahi hori. Kutxa Fundazioarekin hasi nintzen kontzertu didaktikoekin, eta Euskal Herrian eta Espainian zehar aritu naiz batik bat haurrentzat eta gazteentzat saioak eskaintzen, baina baita helduentzat ere.

Kasu honetan, didaktikotasun hori bertsolazaleei bideratuta al dago?

Emanaldia nahiko didaktikoa dela azaldu digute. Agian,hori da nire estiloa, kendu ezin dudan estiloa. Didaktiko samarra bihurtu dugu, baina nik esango nuke gustatzen ari dela.


Larunbat gaueko autobus

urdinak izango dira bihar

Joan den astean ez zen autobus urdinen larunbat gaueko zerbitzurik izan, gidarien greba medio. Garaiar autobus konpainiako arduradunek jakinarazi dutenez, bihar gauean berriro ere izango da gaueko zerbitzua, betiko ordutegian.


Bakerako euskal bidean memoria osoa mahai-ingurua

Gaur, azaroak 18, EH Bilduk antolatuta, 'Bakerako euskal bidean memoria' osoa mahai-ingurua burutuko da Gureako erakusketa gelan 19:00etatik Aurrera. Hizlari arituko dira Ane Muguruza (Josu Muguruzaren alaba), Julen Arzuaga (abokatua eta parlamentaria) eta Marian Beitialarrangoitia (Kongresurako hautagaia).


Iritzia: Usainaren memoria

Maialen Belarra

Jaiotzeko momentutik bertatik bortz zentzumen eskuratzen ditugu: ikusmena, usaimena, ukimena, entzumena eta dastamena. Bizitza eta mundua hautemateko ezinbertzeko tresnak. Ez beti, noski. Zoritxarrez, nahi baino kasu gehiagotan horietakoren bat ez dabil behar bezala, edo ez digu nahi adina gaitasun ematen errealitatea den moduan geureganatzeko. Edo, bertzerik gabe, zuk modu batean hauteman dezakezu aurrean daukazuna, eta nik bertze batean.

Urrutiago joan gabe, hor dago soineko famatu haren adibidea. Askok zuria eta urre kolorekoa ikusten zuten, eta bertze askok, berriz, beltza eta urdina. Edo niri gustatzen zaidan ardoa nire ondokoari agian ez zaio gustatuko. Edo zure belarriak rockarekin dantzan jartzen diren moduan, nireek mina senti dezakete. Mila aukera daude. Zenbat buru hainbat aburu! Ongi dio esamoldeak.

Gainera, askotan ahantzi egiten dugu uneren batean gure bizitzaren zati izan den hori. Izan ezagutu berri dugun pertsona baten aurpegia, izan atzo jan genuen bisiguaren zaporea, edota gure atzeko kamioiak jotako bozinaren hotsa. Baina atzo gauean ohartu nintzen badagoela hain erraz ahazten ez dugun zerbait. Usaina. Momentu batek, txoko batek, xaboi batek… duen usaina.

Momentuan ez gara ohartzen, edo, bizitzak hainbertze usain dituenez, zuzenean ez dugu horretan erreparorik jartzen. Ohitu egiten gara. Egia da usain batzuk nabarmenagoak direla. Adibide bat jartzearren, nork ez du pentsatu noizbait ondoko etxean bazkari goxoren bat prestatzen ari direla guk oraindik tripa huts- hutsa dugun momentuan? Usain hori barruraino sartzen zaigu, eta norbaitekin baldin bagaude, erran ere erraten dugu: “Kontxo! Hor patata tortilla prestatzen ari dira”. Gauza bera lagunen batek zure ingurukoren baten xaboi bera erabiltzen duenean: “Garnier erabiltzen duzu? Nire arrebak ere usain hori du ilean”.

Baina atzo gauean ahaztuta neukala uste nuen usain bat berreskuratu nuen. Lanetik etxera itzuli eta nire gelan sartu nintzenean, usain berri bat sentitu nuen; bueno, ez zen berria. Baina nire etxean bai. Antza, amak gelako girotzailea aldatu zuen, eta ohartu gabe sekulako oroitzapenak ekarri zizkidan gogora. Dirurik batere gastatu gabe izugarrizko bidaia egin nuen. Zazpi urte egin nituen atzera, eta itsaso oso bat zeharkatu. 2008ko udan hilabete oso bat Kanadako Hamilton hirian pasatu nuen, eta han gauero-gauero ohean sartzean lurrin bera usaintzen nuen. Azkenean ohitu egin nintzen arte. Ohitu eta ahaztu. Atzo gauera arte.

Polita izan zen sentsazioa. Nostalgia pixka bat ere izan nuen garai zaharrak gogoratzean, baina polita izan zen. Eta, egia esateko, txundituta gelditu nintzen usaimenaren indarrarekin. Harrigarria da erabat ahaztuta neukan zerbaitek edo, bueno, ia existitu zenik ere ez nekien usain batek nola mugiarazi zidan gorputz osoa berriz usaindu nuenean. Une batez neure burua ingelesarekin ezin moldatuz irudikatu nuen. Egun osoa burua nekatzen ibili ondotik, gelan sartu eta neure buruarekin nola hasten nintzen euskaraz hitz egiten, nolabaiteko ihesbide moduan. Han, auskalo zenbat kilometrotara, duela 2.500 egun, ia ezagutzen ez nuen familia batekin… Eta guztia nire amak gelako usaina berritzea erabaki zuelako. Luze idatz nezake nire amak oharkabean lortzen dituen emaitza harrigarrien inguruan, baina oraingoz eskerrak ematearekin konformatuko naiz; jaiotzean eman zenidan usaimenari esker hain sentsazio itzelak oparitzeagatik. Eta gainontzekook, disfrutatu udaberriaz, eta usaindu bizitza! Ederra da eta!


Haurdun dagoen bikotekideari jo egiteagatik atxilotuta, Bilbon

Atxilotua, 19 urtekoa, auzokoek Ertzaintzari abisua eman eta gero atxilotu dute.

19 urteko gazte bat atxilotu dute Bilbon, emakumeenganako indarkeria delitu bat egitea egotzita, bere bikotekideari ustez eraso egiteagatik, Herrizaingo Sailak zabaldu duenez.

09:00ak jotzear zirenean, San Frantzisko auzoko bizilagun batzuek emakume bat jotzen ari zirela esan zioten Ertzaintzari, emakumea laguntza eske entzun eta gero.

Bertaratutako polizia-autoko agenteek kalean, etxebizitzaren atariaren aurrean, topatu zuten kolpeak jaso zituen emakumea. Biktimak ertzainei esan zien arabera, bere bikotekideak jo egin zion eztabaidatzen ari zirela, baina bere eskuetatik libratu eta etxetik ihes egitea lortu zuen.

Emakumea erietxe batera eraman zuten eta agenteak eztabaida izan zen tokira joan ziren. Bertan ustezko erasotzailea aurkitu eta atxilo eraman zuten.


Anoetarrak oraindik ez dira nekatu festa egiteaz

Kukua jaitsi zela egun batzuk pasa dira, baina anoetarrak gogotsu daude. Haurrek hartu dute plaza gaur goizean.

Umeak gustura ibili dira jolasean. Kulki taldearen eskutik plaza bete jolas izan dituzte, eta batetik bestera, guztiak probatuz ibili dira.

Alkiza aldetik iritsi dira buruhandi eta erraldoiak kalejiran, herriko txistulari taldek lagunduta. Harrera beroa egin diete haur eta gurasoek.16:00etan, herriko mus txapelketa jokatuko dute Alkartasuna tabernan.

Herriko gazteak gogotsu iritsiko dira 18:00etara, Gazteen kalejira izango baitute. Eta jarraian, plaza, jendez betetzeko prest egongo da sagardo dastaketarekin. Ostean, herri afaria frontoian egingo dute. 23:00etan, gazteen dantza izango da plazan, eta atzetik, Humus eta Ze Esatek taldeek joko dute plazan.

Bihar, ekainak 23

12:00. Gora Aniztasuna! Kalejira berezia, EH 11 kolore taldearen eskutik, herriko buruhandi eta txistulariekin.

18:00. Anoetako Jaietako neska federatuen pala txapelketako finala, frontoian, Su-Berri Pilota Elkarteak antolaturik. Ondoren, XXVIII. Pala txapelketako finala, Kuku Pilota Elkarteak antolaturik.

19:30-20:30. Erromeria Gabenara taldearekin.

20:30. Herri afaria plazan.

Izen-ematea: Ekainaren 14ra arte udaletxean edo liburutegian. Kuadrilla bakoitzak bere platerak, mahai tresnak, edalontziak eta eskuzapiak eramango ditu. Zero Zabor filosofiari jarraituz, saiatu mesedez paperezko edo plastikozko materialak saihesten.

22:15. Herriko txalapartariek San Joan bezperako suaren jaia iragarriko dute. Ondoren, suaren inguruan San Joan zortziko kantuak eta dantza. Ondoren, Kukuaren igoera kanpandorrera eta erromeria Gabenara taldearekin.

Ekainak 24, astelehena

12:00. Meza, jubilatuei eskainia. Meza eta gero, Anitz Dantza taldeko dantzariek agurra dantzatuko dute herriko jubilatuen omenez.

14:00. Herriko jubilatu eta pentsiodunen bazkaria eta dantzaldia ikastolan.


El Pregon tabernak irabazi du Arabako Pintxoaren Asteko Urrezko saria

Mi Nigiri izeneko pintxoa izan da irabazlea; lima merengea, tuna eta tapioka nahasten dituen mokadutxoa.

El Pregon tabernak egindako Mi Nigiri pintxoak Arabako Pintxoen 3.Aste Nagusiko Urrezko Pintxo saria lortu du. Michel Sagredo izan da mokadu garailearen egilea. Lima merengea, tuna eta tapioka nahasten dituen mokadutxoa dugu. Zilarrezko Pintxoa La Regadera jatetxeko Mikel Fiestras sukaldariak eskuratu du, Txi-txa-rro pintxoarekin. Azkenik, Brontzeko Pintxoa Murgiako La Casa del Patron tabernak irabazi du. Tabanco tabernak herritarrek ematen dute saria jaso du.


Tomate hidroponikoetarako sei hektareako ustiapena jarri asmo dute Tuestan

Arabako Diputazioa eta Eusko Jaurlaritza multinazional batek aurkeztu duen proiektua aztertzen ari dira.

Gaubeako Tuestako industrialdearen ondoan, Araba Garapen Agentziak duen 100.000 metro koadroko lursail batean begia jarri du nekazaritza sektoreko multinazional batek. Ekonomia Garapena eta Lurralde Orekako diputatu Pilar Garcia de Salazarrek azaldu duenez, Arabako Diputazioa eta Eusko Jaurlaritza tomate hidroponikoetarako plantazio handi bat kokatzeko egitasmoa aztertzen ari dira: "Almerian eta Portugalen tomate hidroponikoko ustiapenak dituen enpresa batek interesa erakutsi du Tuesta herriko lursail batean; inbertsio ekonomiko handia aurreikusten du eta 50 lanpostu sortuko lituzke".

Lurzorurik gabeko landare kultiboen ekoizpen teknika da hidroponia. Lurzorurik ezean, landareek euskarri gisa bestelako substratu batzuk behar izaten dituzte: hondarra, turba, perlita, bermikulita... Baina substratu gabe ere erabil daiteke teknika hau. Horrelakoetan landarea soluzio hutsean murgilduta bizitzen da. Behar dituen substantzia elikagarriak uretan disolbaturik gehitzen zaizkio landareari.

Tuestako egitasmoa oraindik hastapenetan dagoela azpimarratu du diputatuak, baina halere argitu du kristalezko edo plastikozko sei hektareako berotegi tunel kokatzeko asmoa duela multinazionalak Tuesta herrian. "Sustatzailea bitartekoak aztertzen ari da, batik bat uraren eta energiaren hornidurak, eta eskualdeko ureztatzaileen elkartearekin harremanetan jarri da". Halaber, diputatuaren arabera, EAEko tokiko produktoreekin eta nekazaritza kooperatibekin hitz egin du enpresak "elkarlana sustatzeko asmoarekin".

Une honetan, Eusko Jaurlaritza eta Arabako Diputazioa multinazionalarekin lankidetza bultzatzeko aukerak aztertzen ari dira, baina diputatuak aitortu duenez, halako egitasmo bat kudeatzea zaila da eta denbora eskatuko du. "Hastpenetan dago proiektua" esan du.

EH Bilduko batzarkide Kike Fernandez de Pinedok tomate hidroponikoko plantazioaren inguruan aurkeztutako galdera bati erantzunez egin du agerraldia, Batzar Nagusietan, Garcia de Salazarrek. Diputatuaren azalpenen harira, Fernandez de Pinedok ohartarazi du Europako multinazional handiaren egitasmoaren atzean nekazaritza intentsiboaren aldeko apustua dagoela, eta "Almeria eredua" sustatu nahi izatea arbuiatu du. Aldiz, tokiko produktoreak eta ekonomia zirkularraren alde lan egiteko dei egin du.


Sanferminetan "zuhurtzia" eskatu arren, mezara joanen da Iruñeko alkatea

Festarik ez dela izanen gogorarazteko kanpaina abiatu du Iruñeko Udalak.

“Ez sanfermin” deitu ditu gaur Enrique Maia Iruñeko alkateak sanferminetako egunak. Kanpaina aurkeztu du udalak egun horietan hartu beharreko neurriak gogorarazteko. Hiru mila kartel eta ehun mila ohar egin ditu udalak eta gaur hasiko da horiek banatzen.

Artzapezpikuak elizkizunak eginen ditu sanfermin egunetan. Alkatea eta zinegotziak gonbidatuak izan dira norberaren izenean bertaratzeko. Herritarrei arduraz jokatzeko eskatu arren, alkateak joatea erabaki du eta ez du kontrakotasunik ikusten haren erabakian.


Luzapenean galdu zuen Mundarrok

Mundarro La Sallek ezin izan zuen laugarren garaipena lortu jarraian. 71-69 galdu zuen Urdaneta bigarren sailkatuaren kontra. Eta markagailuak erakusten duen bezala, juxtu-juxtu galdu zuen; luzapenean, hain zuzen. Hirugarren laurdena izan ezik, oso parekatua izan zen partidua. 48-49 hasi zuten azken laurdena eta 61na berdinduta bukatu zuten. Luzapenean, etxean geratu zen garaipena. Saskiratzaileak: Sainz de Medrano 8, Jimenez 6, Rementeria 16, Sarasola 9, Salas 4, Lizeaga 2, Portela 7, Arrizabalaga 2, Lopez 13, Sarasua 2.


Gutxienez zortzi lagun hil ditu ikasle batek Finlandiako institutu batean, Youtuben iragarri ondoren

Tuusulako bigarren hezkuntzako ikastetxe batean ikaskideak eta irakasleak tirokatu ditu 18 urteko gazte batek. Ondoren, bere buruari egin dio tiro, eta hil edo biziko egoeran dago. Youtubeko bideo baten eman zuen bere asmoen berri. Zerbitzu horrek kendu egin du bideoa, eta baita tiroketaren egileak egindako beste guztiak ere.

18 urteko mutil gazte batek gutxienez zortzi lagun hil ditu Tuusulako (Finlandia) institutu batean, ikastetxera sartu eta bidean harrapatzen zuen guztiari tiroka aritu ostean. Ondoren, bere buruari egin dio tiro, eta hil edo biziko egoeran dago. Beste hamar lagun zaurituta daude.

Finlandiako Poliziak baieztatu duenez, hidakoak zazpi ikasle -bost mutil eta bi neska- eta instituko zuzendaria (emakumezko bat) dira.

Tiroka ibili den gazte horrek bere asmoen berri eman zuen atzo Youtuben paratutako bideo baten bidez. Zerbitzu horrek kendu egin du bideo hori, eta, halaber, gazte horren kontutik igotako beste guztiak. Sturmgeist89 izena erabiltzen zuen Youtubeko kontuan.


Filmen finantzatze parte hartzailearen inguruan bilera egingo dute

Lehen Crowdfunding topaketa egingo dute ostegunean, Koldo Mitxelena Kulturunean

Krisiak asmamena zorrozten duela esan ohi da. Hain zuzen ere, erakunde publiko eta bankuek lokarria estutu zutenetik, ekimen berezia abian jarri dute hainbat sortzaile eta eskoizlek. Film eta musika lanak sortzeko finantzaketa lortzea ia ezinezkoa izan da askorentzat. Horregatik, euren lanak kaleratu ahal izateko beste bide batzuetan aurkitu dute irtenbidea. Crowdfunding metodoa azken aldian indarra hartzen ari den autofinantzaketarako ereduetako bat da.

Internet, ohiko topagunea

Dirua biltzeko dohaintza sistema moduko bat da; inbertsore txikiak sortzen ditu. Diru kopuru baten truke film edo disko baten ekoizlea izan daiteke edonor. Gisa honetako sareak sortzeko bidea internet izan ohi da. Diru eskaintza egiten duenak egindako inbertsioaren araberako irabaziak jaso ohi ditu. Ale txiki bat eskainiz, hainbat lan plazaratzen ari dira azken aldian. Euskal Okela elkartea, esaterako, Euskal Herriko lehen zonbi filma egiten ari da.

Donostia Films-ek Arteleku eta Tabakalerarekin elkarlanean lehen Crowdfunding bilera antolatu du bihar Koldo Mitxelenan, 16:00etan. Topaketaren helburua parte hartze, kudeaketa eta ekoizpen eredua zabaltzea eta ezagutzera ematea da.

Crowdfundingaren aditua den Sandy Liebersonek parte hartuko du bilera honetan. Blade Runner, Star Wars, Thelma & Louis eta Alien filmeen ekoizlea da. Verkami, Goteo eta Fandyu plataformek ere euren esperientziak kontatuko dituzte. Donostia Filmseko zuzendariak Alejandro Urrusolok El activista proiektua aurkeztuko du. 300.000 euro lortu ditu jada film interaktibo eta transmedia honek. Arros Movie, Queremoshacerunapelicula.com, El Cosmonauta eta Proyecto Suziedades ere bertan izango dira. Bileran parte hartzaile guztien ideiak zabaldu nahi dituzte, eta streaming bidez emango dute Koldo Mitxelenaren webgunean.


'Mihiluze'ko lehiaketa berria martxan da

Oraingoan hiru argazki ditugu aukeran. Horietatik zein ez da Van Goghen autoerretratua? Astelehenera bitarteko denbora dugu horretarako!

Martxan duguda "Mihiluze" saioko lehiaketa berria. 'Irudiaren bila' berri honetan astelehena bitartean hartu ahal izango duzu parte, hiru irudien artean zuzena hautatuta. Oraingo honetan hiru argazki jarri dizkigute aukeran. Horietako bat ez da Van Goghen autoerretratua baina... zein? Erantzun zuzena zein den asmatzen baduzue, Mihiluzeko kamiseta baten zozketan parte hartuko duzue. Astelehenean egingo dugu zozketa hori. Anima zaitez!

Gure kamiseta irabazteko bi aukera besterik ez dituzue: batetik, mihiluze@eitb.com helbidera zazpiki bat bidali eta programan erakusten bada, eta bestetik gure webguneko lehiaketan parte hartuta. Hiru erantzunen artean zuzena zein den asmatzen baduzue, "Mihiluze"ko kamiseta esklusibo baten zozketan sartuko zarete! Animatu eta ez galdu aukera hau.

Eta gurekin saioan parte hartu nahiko bazenu, bilatu laguna eta deitu 943 01 17 80 telefonora edo idatzi email bat!

Animatu eta parte hartu Mihiluzen!


Ileak trentzatuko du 'Zubiak' saioa asteburuan

Igandean, 15:00etatik 16:00etara, Artzen Letona eta Alaia Martin gidariak eta Saioa Alkaiza kolaboratzailea ileaz ariko dira.

Igande honetako 'Zubiak' saioa ileak estaliko du. 15:00etatik 16:00etara, Artzen Letona eta Alaia Martin gidariak eta Euskalerria Irratiko Saioa Alkaiza kolaboratzailea ilearen bueltan ibiliko dira, France Bleu Pays Basque Iparraldeko irrati kateak eta Euskadi Irratiak elkarlanean egiten duten saioan.

Hasteko, Harkaitz Barreros Soria H motion ileapaindegiko artista izango dugu gonbidatu nagusi. Gainera, Itsaso Agirre bermeotarrarekin Gernikako Puntak ileapaindegian egongo gara, Mechones Solidarios, gaixotasunen batengatik ilea galdu duten pertsonei laguntzeko proiektua, ezagutzeko. Bestalde, gorputzeko ilea kentzearen edo ez kentzearen hautuaz jardungo gara eta bizarra egiteaz arituko gara, aho-bizarrik gabe.

Euskadi-Nafarroa-Akitania erakundearen diru-laguntzari esker zabaltzen dugu irrati-uhinetan 'Zubiak' saioa igande arratsaldero.


Musikaz betetako egitarauari hasiera emango diote Mutrikun

Mutrikuko Udalak antolatuta, Musika Hilabetea izeneko jardunaldiak hasiko dira zapatuan [otsailak 20]. Sotto Voce taldeak Santa Katalina komentuan eskainiko duen emanaldiarekin hasi eta Mutrikuko Musika Bandaren emanaldiarekin itxiko dira jardunaldiak. Guztira, bost saio izango dira, guztiak zapatuetan.

Sotto Voce ekitaldiak girotzeko harizko instrumentu talde profesionala da. Nahiz eta euren jarduna enpresen ekitaldi eta beste hainbat ospakizun girotzera zuzenduta egon, herrietan ere eskaini izan dituzte kontzertuak.

Mutrikun, esaterako, Hari kantariak programa eskainiko dute. “Musika estilo eta garai desberdinen arteko bidaia egingo dugu eta, bertan, ahotserako egindako piezak joko ditugu; Ave Maria-tik hasi eta boleroak, Napolitanak eta tangoak ere eskainiko ditugu”.

Oro har, Mutrikuko emanaldia “atsegina” izango dela aurreratu dute musikariek.

Sotto Voce laukotea


Hezkuntza eta enpresa harremanetan jartzen ditu Demola Basque Countryk

Demola Basque Country proiektua ezagutu dugu 'Mezularia'n: enpresen mundua eta hezkuntza harremanetan jartzen dute, enpresen erronkei eta arazoei konponbideak emateko. Zaloa Mitxelenak azaldu digu.

Demola Basque Country proiektua ezagutu dugu 'Mezularia'n: enpresen mundua eta hezkuntza harremanetan jartzen dute, enpresen erronkei eta arazoei konponbideak emateko. Zaloa Mitxelenak azaldu digu zein den euren lana.


Karakolekin agurtu dituzte azoka bereziak Gernika-Lumon

Zapatuan egin zuten 2014ko azkena, merkatu plazan; eta, karakolekin batera, Errioxako ardoa dastatzeko aukera izan zuten azokara joan zirenek. Ekainetik abendura bitartean egiten dituzte azoka bereziak, bertoko produktuak sustatzeko asmoz. Hala, Busturialdeko hainbat baserritarrek ere beraiek produktuak eroan zituzten azokara. Ohikoa den legez, okinek, gozogileek, eztigileek, artisauek eta beste hainbestek ere lekua izan zuten abenduko azoka berezian.

Umeentzako txokoa ere ipini zuten, jolas eta puzgarriekin.